Singapurský minister zahraničných vecí je na návšteve Severnej Kórey

Návšteva sa koná niekoľko dní pred samitom Trumpa a Kim Čong-una.

SINGAPUR. Singapurský minister zahraničných vecí Vivian Balakrishnan strávi štvrtok a piatok v Severnej Kórei. Na oficiálnu dvojdňovú návštevu Pchjongjangu ho pozval jeho rezortný kolega Ri Jong-ho. Politik sa stretne aj s Kim Jong-namom, predsedom predsedníctva Najvyššieho ľudového zhromaždenia, ktorého vo februári vyslali v rámci delegácie na zimné olympijské hry do Južnej Kórey. V oficiálnom vyhlásení však singapurské ministerstvo zahraničných vecí neuviedlo, o čom budú politici počas stretnutí diskutovať. Návšteva sa koná niekoľko dní pred samitom amerického prezidenta Donalda Trumpa a severokórejského lídra Kim Čong-una. Stretnutie sa bude konať 12. júna práve v Singapure.


Začala sa predávať kniha rockovej hviezdy, museli prísť policajti

Krst knihy Brucea Springsteena Born To Run sprevádzali bozky a objatia

Niekto vraví, že by preplával oceán, niekto by stál mesiac v rade. Bruce Springsteen má fanúšikov, ktorí by urobili čokoľvek, aby ho mohli objať, pobozkať, alebo mu podať ruku. V utorok sa v Spojených štátoch začala predávať jeho životopisná kniha Born To Run, mali ju, samozrejme, aj v kníhkupectve Barnes and Noble v jeho rodnom meste Freehold. Denník Guardian píše, že sa pred ním ráno vytvoril taký rad, ako keby tam mal mať Springsteen koncert. Nemal, ale s prvými čitateľmi sa prišiel pozdraviť. Nenechal ich tam dlho stáť. Prišiel o hodinu skôr, ako sa ohlásil. Svoju knihu nazval Born To Run. Tak, ako sa volá jeho prelomový album z roku 1975. V tom čase sa preslávil výrok legendárneho kritika a manažéra Jona Landaua, ktorý sa potĺkal po koncertoch v amerických mestách: "Videl som budúcnosť rock ´n´rollu. Volá sa Bruce Springsteen." Kníhkupectvá avizujú, že toto je po prvý raz, čo Boss rozpráva o svojom živote, ale to nie je celkom pravda. Veľa už vyrozprával vo svojich pesničkách, ktoré majú až filmovú kvalitu. Kniha Born To Run len potvrdila, že Springsteen má literárny talent. Dokázal viac, ako by sa od nej čakalo.   Vytvoril v nej mimoriadne detailný obraz imigrantských komunít, rasizmu, postavenia cirkvi, nočného života mladých ľudí aj ich postupného odchodu z rodných miest - napríklad do Vietnamu. Nie je to len vtipné písanie o chlapcovi, ktorý tri dni kosil trávnik u susedky, aby si zarobil na prvú kvázi gitaru, a potom už nikdy v živote nemal ,,poriadne" zamestnanie, pretože potom už bol rockovou hviezdou. Je to príbeh Spojených štátov. Bruce Springsteen sa v nich stal národnou inštitúciou. Viackrát sa ukázalo, ako hýbe spoločnosťou. Keď spieval o policajtovi, ktorý zastrelil mladého chlapca - pravdepodobne len preto, že mal čiernu pleť, vyvolal protest jeho kolegov. Niektorí policajti odmietli nastúpiť do služby, keď bolo treba ísť kontrolovať bezpečnosť počas jeho koncertov. Mimochodom, aj teraz ich bolo treba. Pred kníhkupectvom vo Freeholde ich bolo pätnásť a vedľa nich stálo aj niekoľko mužov zo súkromnej bezpečnostnej služby. Kniha Born To Run sa začala predávať synchronizovane na viacerých miestach sveta. Výnimku dostali Španieli, oni si ju už mohli kúpiť minulý týždeň. Bruce Springsteen tam veľmi rád koncertuje špeciálne rád má baskické mesto San Sebastián. Domáci tvrdia, že každý rok sa tam stihne aspoň trikrát vrátiť a kúpať sa s celou rodinou.     Tento text ste mohli čítať vďaka tomu, že platíte za obsah. Vážime si to.


Svetový potravinový program obnovil zásobovanie obliehaného Dajr az-Zauru

Program pomoci obyvateľom sýrskeho mesta prerušili po tom, ako džihádisti začali v oblasti veľkú ofenzívu.

ŽENEVA. Potravinová agentúra OSN v utorok oznámila, že po dvojtýždňovej prestávke obnovila letecké dodávky pomoci pre obyvateľov východosýrskeho mesta Dajr az-Zaur. Mesto je od roku 2015 obliehané militantmi extrémistickej organizácie Islamský štát (IS). Svetový potravinový program (WFP) prerušil zhadzovanie pomoci z lietadiel po tom, ako džihádisti začali 15. januára v oblasti Dajr az-Zauru veľkú ofenzívu, pričom odrezali mesto od priľahlého letiska, tvoriaceho jediné dopravné spojenie so svetom. Zmocnili sa tiež hlavnej zóny, do ktorej bola zhadzovaná potravinová a zdravotnícka pomoc. K obnoveniu dodávok pristúpil WFP v nedeľu, a to po vytýčení novej bezpečnej zóny pre zhadzovanie. Koordinátor OSN pre humanitárnu pomoc v Sýrii Jan Egeland odhadol, že v obliehanom meste Dajr az-Zaur zostáva uväznených 93 000 civilistov, ako aj tisíce vojakov a príslušníkov provládnych milícií. Skupina sýrskych aktivistov Spravodlivosť pre život obvinila vládu a spriaznené milície, že si z dodávanej pomoci vytvárajú vlastné zásoby. Od apríla 2016 zabezpečil WFP celkove 179 preletov nad uvedeným mestom, pričom doručil materiál s hmotnosťou vyše 3340 ton.


Pondelkový kolaps dvoch budov v Marseille má najmenej štyri obete

Po nešťastí je nezvestných niekoľko ľudí.

MARSEILLE. Na štyri sa v utorok večer zvýšil počet obetí kolapsu dvoch budov, ku ktorému došlo v pondelok predpoludním v centre juhofrancúzskeho mesta Marseille. Po telesných pozostatkoch dvoch mužov a jednej ženy záchranári objavili v troskách objektov bezvládne telo ďalšej ženy. Informovali o tom tlačové agentúry AFP a DPA s odvolaním sa na zdroje prokuratúry. Na zozname nezvestných osôb je stále niekoľko osôb, úvahy sa v tejto súvislosti pohybujú v rozmedzí od piatich až do ôsmich ľudí. Podľa informácií talianskeho ministerstva zahraničných vecí bola medzi nezvestnými aj občianka tejto krajiny. Naopak, dvaja chodci, ktorých kamery zachytili krátko pred zrútením budov, by mali byť mimo ohrozenia. Podľa informácií talianskeho ministerstva zahraničných vecí je medzi nezvestnými aj občianka tejto krajiny. Informovali o tom spravodajská televízia BFM TV a tlačová agentúra AFP. Francúzsky minister vnútra Christophe Castaner prisľúbil v Marseille objasnenie príčin nešťastia. Podľa jeho slov nemožno vylúčiť, že súvisia s intenzívnymi zrážkami ostatných dní. Politika juhofrancúzskeho prístavného mesta v oblasti bytovej výstavby však medzičasom čelí ostrej kritike. Nadácie abbého Pierra, ktorá sa angažuje za lepšie bývanie občanov, kritizovala nečinnosť v tejto sfére, ktorá trvá údajne po desaťročia. Zodpovednosť mesta za incident zdôrazňoval aj hovorca istého občianskeho spolku tvrdiac, že zlý stav oboch objektov bol dlhodobo známy. Aj jeden z popredných ľavicových politikov krajiny Jean-Luc Mélenchon sa nechal počuť, že ide o domy chudobných, ktoré kolabujú a že to nie je náhoda. Jedna z budov bola síce neobývaná, do druhej sa obyvatelia mohli vrátiť po rekonštrukčných prácach po predchádzajúcej evakuácii pre hrozbu prepadnutia sa podlahy v jednom z bytov na prvom poschodí. Vyšetrovanie prípadu pre podozrenie z trestného činu neúmyselného zabitia a spôsobenia zranení, ktoré prevzala miestna prokuratúra, pokračuje.


Legendárny Luongo ukončil kariéru. V NHL odchytal devätnásť sezón

FLORIDA. Kanadský hokejový brankár Roberto Luongo ukončil v štyridsiatich rokoch hráčsku kariéru. Informovala o tom webstránka klubu Florida Panthers. Luongo sa v NHL objavil prvýkrát ešte v sezóne 1999/2000, keď chytal za New York Islanders. Ešte počas nej sa sťahoval do Floridy. Neskôr osem rokov pôsobil vo Vancouvri, aby sa po sezóne 2013/2014 opäť vrátil na Floridu. "Je to jedno z najťažších rozhodnutí, ktoré som urobil za celý môj život a trvalo mi dlho, kým som bol schopný urobiť ho," napísal Luongo v rozlúčkovom liste. "Posledné dva mesiace som veľa rozmýšľal a bral som ohľad aj na svoje telo. Cítim, že je pravý čas odísť," doplnil brankár. Luongo odchytal v NHL 1044 zápasov a v 489 z nich sa radoval z víťazstva. V tejto štatistike sa Kanaďan radí medzi absolútnu špičku NHL, za celú históriu súťaže dokázali len dvaja brankári nazbierať viac víťazstiev. Sú nimi Patrick Roy (551 víťazstiev) a Martin Brodeur (691). Napriek impozantnému počtu odohratých zápasov sa Luongovi nikdy nepodarilo dosiahnuť na Stanley Cup. Najbližšie k nemu mal v roku 2011, keď sa s Vancouvrom prebojoval až do finále. V ňom však prehral s Bostonom.


Prezident Kiska: Polícia sa na Slovensku zneužíva

Kauza KTAG je podľa Andreja Kisku "obyčajný špinavý politický boj".

BRATISLAVA. Úlohou nových županov a poslancov vyšších územných celkov je, aby ukázali, o čom župy sú, aká je ich úloha a čo dokážu skutočne zmeniť. Povedal to v rozhovore televízie Ta3 v nedeľnej relácií V politike prezident Andrej Kiska s tým, že ľudia si často neuvedomujú, aké kompetencie majú samosprávne kraje. Na adresu novozvoleného predsedu Banskobystrického kraja Jána Luntera Kiska povedal, že bol dobrým kandidátom. Podľa prezidenta Lunter má silný príbeh a ukázal, čo chce zmeniť. „Angažovali sa média, aktivisti, neziskové organizácie, politici, celá spoločnosť sa zomkla a ukázala, že chceme moderné Slovensko," povedal s tým, že voliči demokratickou voľbou rozhodli, že županom už nebude Marián Kotleba. „Ale nesmieme zaspať. Novodobí fašisti sú organizovaná silná a nebezpečná politická sila," uviedol. Voľby podľa neho ukázali, že ľudia očakávajú, že sa veci pohnú. Že bude vidieť hmatateľné výsledky. „Stále ako krajina máme problémy s chudobnými regiónmi, s korupciou, stagnujúcim školstvom, zdravotníctvom, nie sme sociálny štát. Každý politik by si mal byť vedomý, že politikom nie je kvôli vlastným výhodám, ale aby slúžil krajine a aby ju zmenil," podotkol. Hoci účasť vo voľbách bola 30 percent, ukazuje sa, že ľudia cítia potrebu zmeny. Rovnako podľa prezidenta, ak kandiduje človek so silným príbehom, výsledky volieb nie sú nikdy vopred jasné. Otázka zmeny územného členenia podľa Kisku zatiaľ nie je aktuálna. „Zdá sa ale, že zatiaľ neexistuje širšia politická vôľa túto problematiku otvárať, ale ja som za, aby sme o tom diskutovali," povedal. Kauza KTAG je podľa prezidenta "obyčajný špinavý politický boj". „Ukazuje sa, kto za celou kauzou stojí, kto o kauze vedel a mrzí ma, že aj proti prezidentovi sa vedie politický boj," povedal. V súvislosti s tým, že spoločnosť zaplatila nižšiu daň ako mala, uviedol, že spoločnosť po vyšetrovaní chybu priznala, oľutovala a daň doplatila. Podľa neho pojem účinná ľútosť je na Slovensku postavený zle. Podľa neho treba rozlišovať medzi "podvodníkmi, ktorí v kufríkoch fiktívne prenášajú milióny eur" a živnostníkmi a podnikateľmi, ktorí môžu urobiť chybu a napraviť ju. „ To sú dva rozličné svety a mali by sa diferencovať," uviedol. „Mrzí ma, že som mohol niektorých ľudí sklamať. Akonáhle prišiel daňový úrad do firmy, doplatok bol vyrovnaný. Mrzí ma to, ak by som bol opäť v takejto situácii, konal by som inak," povedal. Podľa prezidenta sa polícia na Slovensku zneužíva a unikajú z nej informácie. „Vláda by mala začať konať. V programovom vyhlásení povedala, že sa zriadi nezávislá komisia na kontrolu polície. Dodnes nie je," dodal. Prezident zároveň vníma prijatie deklarácie v rámci zahraničnej politiky trojicou najvyšších ústavných činiteľov, ním, Robertom Ficom (Smer) a Andrejom Dankom (SNS) za významný krok. „ Už sme v jadre EÚ, je dôležité, aby sme diskutovali, ako ďalej pokračovať v integrácii," uviedol. Trojica v dokumente vyhlásila, že bude spoločne dbať o jasnú a zodpovednú komunikáciu proeurópskej a proatlantickej orientácie Slovenska navonok v zahraničí a spoločne prijatých rozhodnutí v rámci EÚ a NATO.


Výpredaj hypoték pokračuje, zľavy sú aj pri desaťročných fixáciách

Očakáva sa, že počas jesenných mesiacov banky znovu poskytnú hypotéky za miliardy eur.

BRATISLAVA. Keď na začiatku tohto roka VÚB banka rapídne znížila úroky na hypotékach, odborníci, ale aj bežní ľudia čakali, čo bude nasledovať. Hypotéku s trojročnou fixáciou vtedy ponúkla za 1,49 percenta, čo sa nikdy predtým nestalo, a úroky dosiahli svoje historické minimá. Postupne sa k VÚB banke pridali aj ďalšie finančné inštitúcie a začali sa predbiehať, ktorá si uloví väčší počet zákazníkov a získa na hypotekárnom trhu väčší podiel. Po letných mesiacoch, keď predaj hypoték každoročne utíchne, banky prichádzajú s ešte výhodnejšími ponukami. Aké úroky dnes banky ponúkajú a čo bude nasledovať v ďalších týždňoch? Prvá banka, ktorá od septembra upravila svoje úrokové sadzby smerom nadol, je UniCredit Bank. Pôvodne ponúkala úrok 1,19 percenta pri trojročnej fixácii, 1,29 pri päťročnej a 1,99 pri desaťročnej. Po novom banka zjednocuje úroky pri troj a päťročnej fixácii, obe budú za 1,19 percenta. Okrem toho banka výrazne znižuje úrok pri desaťročnej fixácii na 1,49 percenta. Na čo však netreba zabudnúť, banka tieto úroky dáva len v prípade, že si človek poistí schopnosť splácať úver, čo sú pre neho ďalšie náklady navyše. Ak by poistenie odmietol, banka mu spomínané úroky zvýši o 0,5 percenta. Aj po zvýšení je však úrok pri desaťročnej fixácii unikátny, žiadna banka doteraz nešla pri takejto dlhej fixácii pod dve percentá. „Desaťročný fix chráni klienta pred náhlym zvyšovaním úrokových sadzieb. Má istotu výšky splátky, ktorá ostáva rovnaká,“ hovorí o výhodách najdlhšej fixácie Zuzana Ďuďáková, hovorkyňa UniCredit Bank. Ostatné banky zatiaľ svoje jesenné akcie nepredstavili, no analytici očakávajú, že sa tak stane v najbližších týždňoch. Špekuluje sa, že najväčšie banky znížia úroky pri trojročných fixáciách o 0,2 percenta, čím by sa dostali pod 1,3 percenta. Zatiaľ to však žiadna banka nepotvrdila. Slovenská sporiteľňa sa k znižovaniu sadzieb nevyjadrila, iba upozornila, že od augusta odpúšťa viaceré poplatky, ktoré si konkurenčné banky účtujú. Je to napríklad znalecký posudok či vklad do katastra, ktoré spolu stoja okolo 200 eur. VÚB banka povedala iba toľko, že viac k hypotékam a predpokladanému vývoju úrokov povie až na konci septembra. Výrazné okresanie úrokov aj pri desaťročnej fixácii, ku ktorému pristúpila UniCredit Bank, však môže naznačovať určitý trend do budúcnosti. Podľa údajov Národnej banky Slovenska si totiž Slováci fixujú hypotéky na čoraz dlhšie obdobie. Kým v auguste minulého roka tvorili hypotéky s päť- až desaťročnou fixáciou len vyše jednopercentný podiel všetkých hypoték, v auguste tohto roka to už bolo takmer 7,5 percenta. To značí, že ľudia začínajú viac uprednostňovať síce o čosi drahšie, ale dlhšie fixované hypotéky. „V čase, keď sú hypotéky extrémne lacné, chcú mať ľudia istotu, že si nízke sadzby udržia čo najdlhšie,“ hovorí Maroš Ovčarik z Finančného kompasu. Desaťročné fixácie v súčasnosti ponúka šesť bánk, úroky na nich sa bez podmienky poistenia pohybujú od 1,99 do 2,99 percenta. Na porovnanie trojročné fixácie sa v súčasnosti vo väčšine bánk predávajú za 1,5 percenta. „Desaťročný fix bude zaujímavý hlavne pre nové hypotéky so splatnosťou 30 rokov. Zaručí to istotu podmienok až na tretinu splácania, čím sa približujeme k trendu, ktorý je v západnej Európe. Tam sú desaťročné a dlhšie fixy úplne bežné,“ hovorí Peter Štadler, majiteľ finančnej spoločnosti Wealth Effect Management. Na to, ako banky znížia svoje úrokové sadzby, bude mať v budúcnosti zrejme vplyv aj Národná banka Slovenska. Od januára chce priškrtiť množstvo úverov, ktoré banky ľuďom poskytujú. Ako to chce spraviť, ešte nie je známe, ale zrejme bankám nariadi, aby ľudí testovali na ešte väčšie zvýšenie sadzieb, ako to bolo doteraz. Takisto sa očakáva, že bankám prikáže, aby poskytovali menej 90-percentných hypoték. „Nedá sa vylúčiť, že banky znížia svoje sadzby práve pre plány Národnej banky. Zatiaľ však žiadne podrobnosti neboli zverejnené, takže ani ony nevedia, čo presne sa zmení,“ dodáva Ovčarik.   Tento text ste mohli čítať vďaka tomu, že platíte za obsah. Vážime si to.


Desaťtisíce ľudí vrátane indického premiéra cvičili v Himalájach jogu

Organizácia Spojených národov vyhlásila 21. jún za Medzinárodný deň jogy.

DEHRADUN. Desaťtisíce ľudí vrátane indického premiéra Naréndru Módího sa zišli vo štvrtok na úbočí Himalájí, aby vzdali poctu sile jogy. Módí, horlivý hinduistický nacionalista, pricestoval do horského mesta Dehradun pri príležitosti štvrtého Medzinárodného dňa jogy a krátko po úsvite tam začal spolu s približne 50-tisíc ďalšími ľudmi cvičiť. Premiér v prejave povedal, že "joga obohacuje milióny životov na celom svete". K masovému cvičeniu jogy sa pridali aj desaťtisíce ďalších ľudí naprieč krajinou, medzi nimi zamestnanci letiska v Naí Dillí, obyvatelia miest či študenti nespočetných indických škôl.Organizácia Spojených národov vyhlásila 21. jún za Medzinárodný deň jogy práve na podnet Indie. Prvý takýto deň sa slávil v roku 2015. Módí po svojom nástupe do funkcie vymenoval do svojho kabinetu aj ministra pre jogu, pričom úlohou rezortu je podporovať toto tradičné meditačné a pohybové učenie. Samotný premiér je vegetarián a jogu praktizuje denne.


Dopravný podnik obnoví električkovú trať v Rači

Trať vykazuje pomerne značný stupeň opotrebenia koľajníc.

BRATISLAVA. Električkovú trať na Detvianskej a Púchovskej ulici v bratislavskej Rači plánujú rekonštruovať. Trať už totiž vykazuje pomerne značný stupeň opotrebenia koľajníc. Dopravný podnik Bratislava (DPB) už vyhlásil súťaž na stavebné práce za odhadovaných 2,8 milióna eur bez DPH. Vyplýva to z oznámenia zverejnenom vo vestníku Úradu pre verejné obstarávanie. Električková trať sa má rekonštruovať v úseku od zastávky na Čachtickej po začiatok zastávky (smer obratisko) pri Rustaveliho ulici. V rámci opravy sa majú nahradiť panely, namontovať nové koľaje a koľajové konštrukcie, nový kryt električkovej trate a obnoviť a predĺžiť sa majú aj nástupištia. Stavebné práce plánujú realizovať za úplného vylúčenia električkovej dopravy v dotknutom úseku. Výlukou budú dotknuté električkové linky 3 - Rača - Petržalka, 5 - Rača - Dúbravka a 7 - Rača - Námestie SNP v rannej špičke. "Nakoľko nie je možné tieto električkové linky viesť odklonovou trasou a je predpoklad zachovania čo najväčšieho rozsahu električkovej dopravy bez nutnosti zavedenia náhradnej autobusovej dopravy, navrhujeme na Čachtickej ulici pred zastávkou cintorín Rača osadiť stavebnú výhybku. Táto umožní obrat obojsmerných električiek s obsluhou zastávky cintorín Rača," píše sa v projektovej dokumentácii.


Protivládne protesty Fideszu neškodia, v prieskumoch stratil jedno percento

Pokračovanie vlády Fideszu si želá 47 percent opýtaných.

BUDAPEŠŤ. Protivládne demonštrácie v uplynulých týždňoch v Maďarsku neotriasli vedúcou pozíciou vládnej strany Fidesz. Podľa výsledkov prieskumu inštitútu Republikon oproti predchádzajúcemu mesiacu stratil Fidesz iba jedno percento a v apríli ho podporilo 29 percent opýtaných. Pokračovanie vlády Fideszu by si želalo 47 percent respondentov, v marci to bolo 50 percent. O dve percentá, na 30 percent, stúpol podiel tých, čo si želajú ľavicovo-liberálnu vládu. Vládnutie ultrapravicovej strany Jobbik by chcelo 19 percent Maďarov. Podľa spravodajského servera 24.hu Jobbik medzimesačne narástol o tri percentá. V apríli ho preferovalo 12 percent Maďarov. Jobbiku pomohla mohutná bilbordová protivládna kampaň, v ktorej táto strana tvrdila, že vláda premiéra Viktora Orbána kradne, píše 24.hu. Polepšila si aj opozičná Maďarská socialistická strana (MSZP), ktorej preferencie sa zvýšili o dve percentá na 12 percent. Sympatie k socialistom začali stúpať po tom, ako vstúpil na scénu kandidát ľavice na premiéra, primátor Segedína László Botka. Popularita Demokratickej koalície (DK) expremiéra Ferenca Gyurcsánya klesla o jedno percento na tri percentá a trojpercentnú podporu si udržala aj v apríli ochranárska strana Politika môže byť iná (LMP).


Babiš sľúbil Zemanovi text koaličnej zmluvy a programového vyhlásenia vlády

PRAHA. Český prezident Miloš Zeman dostane od premiéra v demisii Andreja Babiša definitívnu podobu programového vyhlásenia a koaličnej zmluvy novej vlády. Babiš to uviedol po utorňajšej schôdzke s prezidentom Zemanom. Požadované dokumenty by Zeman mohol dostať ešte do konca tohto týždňa, informoval Rádiožurnál Českého rozhlasu. Babiš tiež novinárom povedal, že jeho hnutie ANO a sociálni demokrati teraz musia dokončiť rokovania o programovom vyhlásení. "Zajtra (v stredu), myslím o 17. hodine, sa máme stretnúť kompletné tímy ČSSD a hnutia ANO, aby sme už asi mali ten definitívny text. Ešte nevieme, či to budú dva dokumenty, alebo jeden," citoval Babiša Rádiožurnál. Premiér v demisii podľa vlastných slov so Zemanom nehovoril o menách ministrov v budúcej vláde. Dodal, že o konkrétnych menách sa zatiaľ nehovorilo ani na stretnutiach s predstaviteľmi ČSSD a komunistov. ČSSD chce o tom, či vstúpi do koalície s ANO, rozhodnúť vo vnútrostraníckom referende, ktoré by sa mohlo začať v piatok a potrvá takmer mesiac. Prípadnú vládu ANO a ČSSD by mali na základe písomnej dohody tolerovať komunisti.


Poslanci ukončili rokovanie návrhom o podmienkach v cestovnom ruchu

Poslanci sa opäť zídu netradične v pondelok.

BRATISLAVA. Podmienky na poskytnutie investičnej pomoci na podporu realizácie investičného zámeru v cestovnom ruchu by sa mohli upraviť. Vyplýva to z novely zákona o podpore cestovného ruchu z dielne poslanca koaličnej SNS Petra Pamulu. Diskusiou k tomuto návrhu poslanci ukončili ôsmy rokovací deň 51. schôdze Národnej rady.. Prijatím úpravy v zákone o podpore cestovného ruchu by sa poskytovateľom investičnej pomoci formou dotácie na dlhodobý hmotný a nehmotný majetok malo stať Ministerstvo dopravy a výstavby. Postup pri posudzovaní žiadosti o investičnú pomoc, schvaľovanie investičnej pomoci, zmenu podmienok a zrušenie rozhodnutia o poskytnutí investičnej pomoci upravuje návrh odkazom na zákon o regionálnej investičnej pomoci. Príslušným ministerstvom pre oblasť cestovného ruchu by mal byť rezort dopravy. Návrhom zákona by sa tiež mali vymedziť formy investičnej pomoci. Poslanci sa opäť zídu netradične v pondelok, kedy budú hlasovať o množstve prerokovaných návrhov zákonov, nakoľko uplynulé rokovacie dni o nich nehlasovali. O 9:00 budú rokovať o novele zákona o podmienkach výkonu volebného práva. Poslanci za Smer ňou chcú presadiť, aby na kandidátkach strán neboli v údaji o zamestnaní vlastné mená. Zákonodarcovia tiež budú rozhodovať o tom, či predĺžia moratórium na prieskumy zo súčasných 14 na 50 dní pred voľbami.


Plavčan môže podpísať zmluvu k Edunetu, kontrola nedostatky nezistila

BRATISLAVA. Pri kontrole procesu verejného obstarávania na projekt Edunet nezistili žiadne nedostatky. Ministerstvo školstva tak môže s úspešným uchádzačom uzatvoriť zmluvu. „Ide o veľký a veľmi dôležitý projekt, preto sme sa nechceli unáhliť a počkali na výsledky tejto kontroly. Jej výsledky jasne ukazujú, že zmluvu s najúspešnejšou spoločnosťou môžeme uzavrieť,“ povedal minister školstva Peter Plavčan. Agentúru SITA o tom informovala hovorkyňa ministerstva školstva Ivana Skokanová. „Výsledky kontroly ÚVO vnímam veľmi pozitívne a som rád, že konečne máme možnosť uzavrieť tento dlhotrvajúci projekt tak, aby sme začali dodávať užitočné služby, ktoré naše školy potrebujú,“ dodal minister Plavčan po tom, čo sa oboznámil s výsledkami kontroly. Ministerstvo školstva plánuje cez projekt Edunet centrálne obstarávať pripojenie na internet pre školy. Predpokladaná hodnota zákazky bola stanovená na 81 miliónov eur, no spoločnosť SWAN, a.s., ktorá vo výbere uspela s najnižšou ponukou, dokáže zabezpečiť požadované služby za 64,5 milióna eur, čo predstavuje úsporu približne 16,5 milióna eur. Voči procesu verejného obstarávania sa začiatkom roka ohradili viaceré mimovládne organizácie. Združenia Slovensko.Digital a Aliancia Fair-Play v marci poslali ministerstvu otvorený list, v ktorom zopakovali výhrady voči projektu Edunet a ponúkali svoje riešenia. Projekt podľa nich predstavoval veľké riziko predraženia a nákupu nevýhodných riešení. Neziskovky tvrdili, že v prípade Edunetu nie je žiadna motivácia veľkého dodávateľa znižovať cenu pre ministerstvo. Súťaž za 80 miliónov eur je navyše podľa nich diskriminačná, keďže neumožňuje zapojiť sa uchádzačom, ktorí nemajú celonárodné pokrytie. Ministerstvo školstva v utorkovom stanovisku skonštatovalo, že v protokole o výsledku kontroly je jasne uvedené, že požiadavky na predmet zákazky vie splniť viacero poskytovateľov služby na trhu a technické parametre tak nie je možné považovať za diskriminačné. ÚVO v správe zároveň uvádza, že je efektívne a hospodárne, aby v rámci predmetnej zákazky ministerstvo žiadalo o poskytovanie služieb iba jedného spoločného poskytovateľa služby.


Sila kresťanstva sa ukazuje práve medzi mladými ľuďmi, hovorí Kiska

Na Mariánsku púť do Levoče zavítal prezident prvýkrát.

LEVOČA. Mladí sú budúcnosťou našej krajiny. Akú máme mládež, tak bude vyzerať naša krajina za 20, 30 rokov. Tá energia, také to pozitívum, čo z nich sála, je úžasné. Povedal po príchode na Mariánsku svätú horu v Levoči prezident SR Andrej Kiska, ktorý sa na úvod stretol s mladými pútnikmi. Tí podľa Kisku šíria dobro v krajine a ukazujú našu pozitívnu tvár. "Vyzval som ich, aby skutočne svojimi činmi a slovami ukazovali to dobro, čo je v nás, pretože práve ich, mladých, potrebujeme dnes veľmi počuť. Rastie nám extrémizmus, extrémisti často zneužívajú Boha na presadzovanie svojich myšlienok, ale tá sila kresťanstva sa ukazuje práve tu, medzi mladými, láskou, pochopením, odpúšťaním. Bol to pre mňa veľmi silný zážitok sa teraz s nimi stretnúť," povedal Kiska. Na Mariánsku púť do Levoče zavítal prezident SR prvýkrát. "Som veľmi rád, že som tu takto mohol prísť, ako prezident povzbudiť všetkých, ktorí sú tu, a som veľmi rád, že státisíce ľudí tu vždy prídu a čerpajú svoju energiu," zdôraznil Kiska s tým, že v stretnutí a v rozhovoroch s Bohom človek nachádza svoj skutočný pokoj, povzbudenie a silu. Prezident zároveň poukázal na to, že púť na Mariánsku horu sa koná už 770 rokov. "Ani počas komunizmu sa nezastavili státisíce pútnikov, ktorí tu chodili. Pokiaľ viem, jediný rok bol rok 1949, kedy sa púť nemohla uskutočniť, ale 770 rokov milióny ľudí tu prichádzajú načerpať silu a nádej Matky Božej," dodal Kiska. Za účasti tisícov pútnikov zo Slovenska i zahraničia, cirkevných predstaviteľov, ako aj zástupcov štátnej správy a samosprávy dnešnú slávnostnú odpustovú svätú omšu celebruje hlavný pápežský penitenciár, kardinál Mauro Piacenza.


Inšpekcia uložila za posledné roky miliónové pokuty piatim reťazcom

Billa má najvyšší počet miliónových pokút, spresnil Lapšanský.

BRATISLAVA. Pokuty vo výške jedného milióna eur boli v posledných piatich rokoch za nedostatky pri predaji potravín uložené piatim subjektom, a to obchodným reťazcom Billa, Tesco, Kaufland, COOP Jednota a Carrefour. Uviedla to pre TASR Lenka Sameková z Ministerstva pôdohospodárstva a rozvoja vidieka (MPRV) SR. "Zdôrazňujeme, že miliónová pokuta sa udeľuje v tej istej prevádzke konkrétneho reťazca za opakované porušenia, ktoré napriek upozorneniam potravinových inšpektorov neboli odstránené. Ide najmä o nedodržiavanie hygieny skladovania/prevádzky, nesprávne označenie produktov, predaj po dátume spotreby alebo napríklad aj falšovanie krajiny pôvodu," spresnila. "Od roku 2014, keď tzv. miliónové pokuty sú súčasťou našej legislatívy, naši veterinári udelili 28 miliónových pokút. Jedna jediná bola vymožená, ostatné sú obštrukčným spôsobom neuhradené, cez právne služby a podobne. Treba povedať, že Billa je tým subjektom, ktorá má z tých 28 pokút najvyšší počet miliónových pokút, a to 11," spresnil na tlačovej konferencii 8. augusta generálny riaditeľ sekcie potravinárstva a obchodu MPRV SR Milan Lapšanský. Obchodný reťazec Billa dôsledne dbá na dodržiavanie všetkých predpisov a nariadení súvisiacich s predajom potravín, uviedla 2. augusta hovorkyňa spoločnosti Kvetoslava Kirchnerová v reakcii na oznámenie MPRV SR, že bude obchodné reťazce pre neplatenie pokút exekvovať. "Zároveň však využívame všetky dostupné zákonné možnosti plynúce aj z Ústavy SR, ako sa voči nespravodlivým rozhodnutiam a zákonom brániť," podčiarkla Kirchnerová. Hovorca MPRV SR Vladimír Machalík informoval, že reťazce, ktoré odmietajú zaplatiť pokutu za opakované ohrozovanie zdravia spotrebiteľa v tej istej prevádzke, porušujú zákon a budú čeliť exekúcii. Agrorezort upozorňuje, že pravidlá, ktoré im vyplývajú zo schváleného a platného zákona o potravinách, nie je možné ignorovať. Nepravdivé a nepodložené argumenty, že ide o protiústavný zákon, neobstoja. "Je neakceptovateľné, aby rakúska firma nemeckého koncernu podnikajúca na Slovensku nerešpektovala platné zákony Slovenska. V Rakúsku či v Nemecku by si také niečo nikdy nedovolili. Slovensko je zvrchovaný samostatný štát, na území ktorého platia zákony. Proti reťazcu, ktorý protiprávne odmieta zaplatiť pokutu za opakované porušovanie zákona na ochranu zdravia slovenských spotrebiteľov, bude tvrdo zakročené a v prípade neplnenia si zákonných povinností bude jeho majetok exekvovaný," povedala vicepremiérka a šéfka MPRV SR Gabriela Matečná (SNS).


Merkelová netušila o praktikách sledovania spojencov

Podľa nemeckej kancelárky je špehovanie medzi priateľmi neprípustné.

BERLÍN. Nemecká kancelárka Angela Merkelová vypovedala vo štvrtok pred parlamentným vyšetrovacím výborom skúmajúcim aktivity americkej Národnej bezpečnostnej agentúry (NSA) a nemeckej Spolkovej spravodajskej služby (BND) voči spojencom. Cieľom zasadnutia bolo preveriť obvinenia z odpočúvania Merkelovej služobného telefónu zo strany NSA v roku 2013. Kauza vyvolala rozhorčenie verejnosti a diplomatickú roztržku medzi Berlínom a Bielym domom. Merkelová vo vystúpení pred komisiou zopakovala svoj postoj, že "špehovanie medzi priateľmi" je neprípustné. Kancelárka vyhlásila, že o postupe BND voči spojencom v roku 2013 nič netušila až do marca 2015. "Nájsť správnu rovnováhu medzi slobodou a bezpečnosťou je stále dôležité," uviedla vo výpovedi šéfka nemeckej vlády. Nemecký týždenník Der Spiegel odhalil aféru okolo spolupráce medzi BND s NSA, podľa ktorej mala BND vykonávať špionážne aktivity v rámci Európy pre NSA, koncom roka 2013. Časopis sa odvolával na dokumenty zverejnené bývalým spolupracovníkom NSA Edwardom Snowdenom. Kancelárka aj vtedy hovorila o neakceptovateľnosti vzájomného špehovania medzi spojencami. Dohľad nad BND má práve jej úrad. Vyšetrovacia komisia Bundestagu mala počas troch rokov okolo 100 zasadnutí. Svoju záverečnú správu plánuje zverejniť koncom júna.


Kim Čong-un sa stretol s čínskym prezidentom

Návšteva severokórejského vodcu v Číne zdôrazňuje úlohu, ktorú by mohol zohrať Peking v jadrovom odzbrojení Severnej Kórey.

PEKING. Čínsky prezident Si Ťin-pching sa v utorok stretol so severokórejským vodcom Kim Čong-unom, ktorý je aktuálne na dvojdňovej návšteve Pekingu. Zábery zo zvítania dvojice politikov odvysielala čínska televízia CCTV. Po prijatí so slávnostnou vojenskou poctou rokovania pokračovali v pekinskej Veľkej sále ľudu. Si Ťin-pching požiadal Kim Čong-una, aby naplnil dohody o jadrovom odzbrojení, ktoré Kim dosiahol s americkým prezidentom Donaldom Trumpom minulý týždeň v Singapure. Informovala o tom agentúra DPA s odvolaním sa na čínske štátne médiá. Si Ťin-pching sľúbil vodcovi KĽDR, že Čína podporí medzinárodnými sankciami postihnutú Severnú Kóreu pri jej hospodárskej obnove, informovala čínska štátna televízia CGTN. Peking minulý týždeň vyjadril podporu rozhodnutiu Washingtonu nezrušiť sankcie voči Severnej Kórei, kým tá nepristúpi k úplnému jadrovému odzbrojeniu. Kim Čong-un poďakoval Číne za podporu denuklearizácie Kórejského polostrova ako aj jeho "mieru a stability". "Budeme sa snažiť o trvalý mierový režim na Kórejskom polostrove s Čínou a relevantnými krajinami," povedal Kim podľa CGTN. Dodal, že aj naďalej bude rozvíjať vzťahy s Čínou, posledným severokórejským veľkým spojencom a hospodárskym donátorom, píše agentúra Jonhap. Si Ťin-pching tiež prisľúbil, že neoblomný postoj Číny smerom k posilňovaniu vzťahov so Severnou Kóreou sa nezmení, bez ohľadu na to, ako sa bude meniť medzinárodná a regionálna situácia.


Wawrinka na Wimbledone končí, v päťsetovej dráme podľahol Opelkovi

LONDÝN. Belgický tenista David Goffin postúpil do 3. kola dvojhry na grandslamovom turnaji vo Wimbledone. V 2. kole si ako nasadená dvadsaťjednotka poradil s Francúzom Jeremym Chardym 6:2, 6:4, 6:3. Švajčiar Stan Wawrinka na tráve All England Clubu ani v tomto roku neskompletizuje svoju grandslamovú zbierku. Delovo podávajúcemu Američanovi Reillymu Opelkovi podľahol v pozícii nasadenej dvadsaťdvojky po päťsetovej dráme 5:7, 6:3, 6:4, 4:6, 6:8. Suverénne ide ďalej najvyššie nasadený obhajca titulu Srb Novak Djokovič, ktorý zdolal Američana Denisa Kudlu 6:3, 6:2, 6:2. Nezaváhal ani vlaňajší finalista Juhoafričan Kevin Anderson. Ako nasadená štvorka zvíťazil nad Srbom Jankom Tipsarevičom 6:4, 6:7 (5), 6:1, 6:4. Domácich britských fanúšikov zarmútil Španiel Fernando Verdasco. Otočil zápas proti Kyleovi Edmundovi z 0:2 na sety a triumfoval 4:6, 4:6, 7:6 (3), 6:3, 6:4. Novak Djokovič (1-Srb.) - Denis Kudla (USA) 6:3, 6:2, 6:2 Kevin Anderson (4-JAR) - Janko Tipsarevič (Srb.) 6:4, 6:7 (5), 6:1, 6:4 Felix Auger-Aliassime (19-Kan.) - Corentin Moutet (Fr.) 6:3, 4:6, 6:4, 6:2 Guido Pella (26-Arg.) - Andreas Seppi (Tal.) 6:4, 4:6, 4:6, 7:5, 6:1 Ugo Humbert (Fr.) - Marcel Granollers (Šp.) 6:4, 7:6 (7:3), 7:5 Fernando Verdasco (Šp.) - Kyle Edmund (30-V, Brit.) 4:6, 4:6, 7:6 (3), 6:3, 6:4 Karen Chačanov (10-Rus.) - Feliciano Lopez (Šp.) 4:6, 6:4, 7:5, 6:4 Roberto Bautista Agut (23-Šp.) - Steve Darcis (Belg.) 6:3, 6:2, 4:2 - skreč Miloš Raonič (15-Kan.) - Robin Haase (Hol.) 7:6 (1), 7:5, 7:6 (4) Hubert Hurkacz (Poľ.) - Leonardo Mayer (Arg.) 6:7 (4), 6:1, 7:6 (7), 6:3 Daniil Medvedev (11-Rus.) - Alexej Popyrin (Austr.) 6:7 (6), 6:1, 6:4, 6:4 Thomas Fabbiano (Tal.) - Ivo Karlovič (Chor.) 6:3, 6:7 (6), 6:3, 6:7 (4), 6:4 Reilly Opelka (USA) - Stan Wawrinka (22-Švajč.) 7:5, 3:6, 4:6, 6:4, 8:6 David Goffin (21-Belg.) - Jeremy Chardy (Fr.) 6:2, 6:4, 6:3 Benoit Paire (28-Fr.) - Miomir Kecmanovič (Srb.) 7:6 (5), 6:4 - skreč Jiří Veselý (ČR) - Pablo Cuevas (Urug.) 4:6, 7:6 (5), 6:4, 6:4


Krvavé zásahy Izraela proti Palestínčanom má vyšetrovať komisia, odhlasovala ju Rada OSN

Rada v pomere 29 ku 2 hlasom podporila rezolúciu, ktorá odsudzuje neúmerné použitie sily proti palestínskym civilistom.

JERUZALEM. Rada OSN pre ľudské práva (UNHRC) odhlasovala zriadenie vyšetrovacej komisie, ktorá sa bude zaoberať krvavými zásahmi izraelských síl proti demonštrantom v Pásme Gazy. Rada na svojom mimoriadnom piatkovom zasadnutí v Ženeve v pomere hlasov 29 ku 2 podporila rezolúciu, ktorá odsudzuje "neúmerné a nekritické" použitie sily izraelskými okupačnými silami proti palestínskym civilistom. Štrnásť členov rady sa hlasovania zdržalo. Izrael odsúdil rezolúciu, ktorú predložila skupina krajín vrátane Pakistanu. Podobný postoj zaujali aj Spojené štáty, ktoré ju označili za príklad zaujatého postoja rady voči Izraelu. Oba štáty sa sťažovali, že dokument nezmieňuje palestínske hnutie Hamas, ktoré Izrael z násilností viní. Vyšetrovacia komisia by mala konečnú správu predložiť v marci budúceho roka.


Univerzitu v Mósule oslobodili iracké sily od militantov

Univerzitný areál leží vo východnej časti mesta Mósul, ktoré je pod kontrolou Islamského štátu od polovice roka 2014.

BAGDAD. Iracké sily prevzali v sobotu kontrolu nad kľúčovou univerzitou v meste Mósul na severe krajiny. Operácia bola súčasťou Američanmi podporovaného úsilia zameraného na vyhnanie militantov extrémistickej skupiny Islamský štát (IS) z tejto poslednej veľkej bašty džihádistov v Iraku. "Bezpečnostné jednotky v plnom rozsahu oslobodili Mósulskú univerzitu. Sily zhabali zo školských laboratórií chemické látky, zneškodnili výbušniny a nástražné bomby," uviedli armádne zdroje bez poskytnutia bližších údajov. Univerzitný komplex v Mósule je dominantou tohto druhého najväčšieho irackého mesta. Podľa tamojších predstaviteľov džihádisti využívali laboratóriá na výrobu chemických zbraní a samotnú budovu ako svoje lokálne ústredie. Oslobodením tejto inštitúcie sa iracké sily dostali k rieke Tigris, ktorá preteká stredom Mósulu. Počas sobotného dňa iracká televízna stanica Al-Irákija priniesla zábery bojov vo vnútri univerzitného areálu ležiaceho vo východnej časti mesta. Ofenzíva v Mósule, ktorá sa začala vlani v polovici októbra, bola obnovená v decembri po dvojtýždňovej prestávke spôsobenej tvrdým odporom IS a nepriaznivým počasím. Mósul je pod kontrolou IS od polovice roka 2014.


Vianočné trhy v Berlíne otvorili rok po útoku, chránia ich však betónové bariéry

BERLÍN. Stovky tradičných vianočných trhov sa v pondelok otvorili po celom Nemecku, a to za zvýšených bezpečnostných opatrení. Takmer pred rokom totiž došlo k teroristickému útoku na berlínskom vianočnom trhu na námestí Breitscheidplatz, pri ktorom zahynulo 12 ľudí a zranenia utrpelo 70 ďalších osôb. Celá trhová zóna v centre Berlína je prísnejšie chránená, napríklad aj betónovými blokmi po obvode. Nemecký minister vnútra Thomas de Maiziere prostredníctvom najčítanejšieho denníka Bild vyzval v pondelok Nemcov, aby nezostávali zo strachu doma. "Vianočné trhy sú súčasťou nášho života a kultúry," vyhlásil. Dodal však, že návštevníci majú byť ostražití. "Hrozba terorizmu je jednoducho veľmi vysoká. Kedykoľvek. Kdekoľvek," zdôraznil minister. V pondelok podvečer otvorili spomienkovým obradom so sviečkami aj vianočný trh v hlavnom meste Berlín na námestí Breitscheidplatz, kde tuniský útočník Anis Amri 19. decembra vrážal do návštevníkov ukradnutým nákladným autom. K útoku sa prihlásila teroristická organizácia Islamský štát. Na tichej spomienke sa mal zúčastniť aj starosta Berlína Michael Müller a najvyššie postavený predstaviteľ mestskej bezpečnosti Andreas Geisel. Tak ako väčšina vianočných trhov v Nemecku, aj tento berlínsky je obohnaný betónovými blokmi, ktoré majú zastaviť prípadné útoky vozidlami, a posilnená je aj prítomnosť policajtov. Na výročie vlaňajšieho útoku bude berlínsky trh zatvorený, informovala tlačová agentúra AP. Teroristický útok na trhu na námestí Breitscheidplatz bol jedným najkrvavejších v dejinách Nemecka.


Matovič dá milión za nahrávku, ktorá dokáže prepis rozhovoru s Kočnerom

BRATISLAVA. Líder OĽaNO Igor Matovič ponúka milión eur za nahrávku, ktorá by potvrdila pravosť údajného prepisu rozhovoru medzi ním a podnikateľom Marianom Kočnerom. Matovič prepis označuje za podvrh. "Je to absolútny výmysel. Čisté bludy, toto nie je rozhovor, ktorý som absolvoval s Marianom Kočnerom. Je to podvrh. Do nedele do večera, keď prídu, nech ho doručia. Majú milión eur, keď tam bude to, čo napísali," povedal na tlačovej konferencii Matovič. Potvrdil, že s Kočnerom sa stretol iba raz. "Mal som s ním jedno stretnutie. Písal mi, jednu SMS si pamätám, písal mi, že chce byť 150-ka na našej kandidátke. Nemal som žiadny aktívny kontakt." Matovič tvrdí, že ide o pomstu "mafiánsko-politických kruhov" za to, že odstavil z funkcie bývalého prvého námestníka generálneho prokurátora Petra Šufliarskeho. Líder OĽaNO, ktorý sám svojho času zverejnil informácie od anonymu, kritizoval médiá, že zverejnili údajný prepis jeho rozhovoru s Kočnerom. Podľa neho ho neprávom spájajú s človekom, ktorý je obvinený z objednávky vraždy novinára. Anton Železník v piatok poprel tvrdenia Matoviča, že stojí za prepisom údajného rozhovoru s Marianom Kočnera. Vyzval ho na vzdanie sa mandátu. Tvrdí, že je v konflikte záujmu. Avizoval, že podá podnet na inšpekciu Ministerstva vnútra (MV), pretože podľa jeho slov na obvodnom oddelení polície v Trnave "neprechádzajú a sú zastavené, prerušené, odmietnuté" trestné stíhania voči Matovičovi.


Minister školstva ocenil pedagógov za mimoriadne úspechy a prácu

Slovensko potrebuje podľa ministra Plavčana školskú reformu postavenú na rozvoji jedinečnosti dieťaťa.

BRATISLAVA. Učitelia a pedagogickí zamestnanci si v piatok v Bratislave, pri príležitosti Dňa učiteľov, prevzali z rúk ministra školstva Petra Plavčana (nominant SNS) ocenenia za mimoriadne výsledky a záslužnú prácu v oblasti školstva. Veľké i Malé medaily sv. Gorazda a ďakovné listy dostalo celkovo 82 učiteľov a pracovníkov v školstve. "Oceňujeme iniciatívu a mimoriadnu prácu tých, ktorí pracujú s našou budúcnosťou - deťmi a mládežou. Všetkým učiteľom ku Dňu učiteľov sa chcem poďakovať za ich prácu, ktorú považujem za veľmi náročnú a málo ohodnotenú," povedal Plavčan. Ako tvrdí, je ťažké nastaviť podmienky tak, aby sa v najbližších rokoch niečo zlepšilo. Už dnes je však podľa neho potrebné rozmýšľať o tom, čo deťom a mládeži dať, aby sa uplatnili na trhu práce. Slovensko potrebuje podľa slov ministra školskú reformu postavenú na rozvoji jedinečnosti dieťaťa. Ako poznamenal, v budúcej spoločnosti sa totiž presadí každý v tom, čo vie najlepšie. Veľkú medailu sv. Gorazda v piatok dostalo 26, Malú medailu sv. Gorazda 34 a ďakovné listy 22 učiteľov a pracovníkov v školstve. Medzi ocenenými bola aj Mária Kaczmarczyková z Gymnázia w Lapszach Nižnych za dlhoročný prínos v rozvoji slovenského národnostného školstva v Poľsku. Z rúk ministra si prevzala Veľkú medailu sv. Gorazda. "V škole učím už 33 rokov. Práca v školstve je veľmi ťažká. V dnešnej dobe musí mať učiteľ trpezlivosť a ísť s dobou. Tí žiaci dnes nemajú nejakú motiváciu, aby sa učili. Dnes je to tak, že ten, čo sa veľmi dobre učí, nemá zamestnanie a ten, kto len školou prejde, má sa v živote dobre. Preto musíme deti motivovať," povedala pre TASR. Veľké i Malé medaily sv. Gorazda a ďakovné listy udeľujú ministri školstva pri príležitosti Dňa učiteľov pedagógom, školským pracovníkom a pracovníkom v iných oblastiach spoločenského života od roku 1999. Dostávajú ich tí, ktorí vykonali záslužnú prácu pre školy a žiakov. Ide o najvyšší stupeň ocenenia v rezorte školstva.


ONLINE: FC Barcelona porazila Real Madrid 5:1 (La Liga 2018/2019, El Clásico)

Prenos ste mohli sledovať s nami online.

BRATISLAVA. FC Barcelona porazila v slávnom derby "El Clásico" Real Madrid 5:1 v rámci 10. kola La Ligy 2018/2019. Realu sa nedarí, nedokázal triumfovať v ostatných piatich ligových zápasoch. Barcelona musela hrať bez hviezdy tímu Lionela Messiho.


Rodičia by podľa Petrík mali dať dieťa do škôlky, len ak majú záujem

Petrík predkladá na júnovú schôdzu návrh novely o zabezpečení predškolskej starostlivosti.

BRATISLAVA. Zákonní zástupcovia dieťaťa by mali umiestniť svoje dieťa do predškolskej starostlivosti s celodennou výchovou iba vtedy, ak o to budú mať záujem. Navrhuje to nezaradená poslankyňa, členka mimoparlamentnej strany Spolu Simona Petrík. Na júnovú schôdzu predkladá návrh novely zákona o zabezpečení predškolskej starostlivosti. Podľa návrhu by za naplnenie tohto práva mala zodpovedať obec, v ktorej má zákonný zástupca trvalý pobyt. "Súčasná situácia v obciach a mestách Slovenskej republiky totiž zákonným zástupcom nedáva záruku, že o ich dieťa bude v čase, keď má tri až šesť rokov, adekvátne postarané," vysvetlila Petrík.Novelou sa navrhuje dať rodičom istotu, že obec pre deti miesto v materskej škole alebo detskej skupine zabezpečí, a ak nie, tak im ako náhradu poskytne aspoň finančnú pomoc vo výške rodičovského príspevku. O deti bude môcť byť postarané od ich troch rokov až do začiatku plnenia povinnej školskej dochádzky. V procese umiestňovania detí do predškolskej starostlivosti predpokladá návrh zákona zapojenie nielen obcí, ale aj súkromných subjektov. V niektorých menších obciach totiž vzhľadom na demografickú krivku nebude podľa Petrík potrebné budovanie nových zariadení, ale postačovať bude využívanie kapacít súkromných a cirkevných škôl či v budúcnosti nimi zriadených detských skupín.Ako pre agentúru SITA uviedol hovorca Združenia miest a obcí Slovenska Michal Kaliňák, samospráva na jej návrh nemá financie ani kapacity.


Hasičom sa podarilo zlikvidovať požiar Výskumného zváračského ústavu

BRATISLAVA. Hasiči vo štvrtok (12. 9.) večer zasahovali pri požiari budovy Výskumného zváračského ústavu (VÚZ) na Račianskej ulici v Bratislave. Informáciu TASR potvrdilo Operačné stredisko Krajského riaditeľstva (KR) Hasičského a záchranného zboru (HaZZ) v Bratislave. V budove horela drevená časť stropu v priestore, ktorý v súčasnosti rekonštruujú. Záchranné zložky privolali o 20.15 h. "Požiar bol zlikvidovaný do pol hodiny po príchode jednotky," informovalo stredisko. Zásahu sa zúčastnilo 12 hasičov s tromi kusmi techniky. Príčinu požiaru vyšetrujú. V priestoroch VÚZ na Račianskej ulici v Bratislave má od roku 2020 fungovať Ministerstvo spravodlivosti SR. Sťahovať sa má v novembri až decembri. Spolu s ním zmení sídlo aj Centrum právnej pomoci.


Sopka Sinabung na Sumatre chrlí popol do vzdialenosti štyroch kilometrov

Padajúci sopečný popol znepríjemnil život mnohým obyvateľom, ktorí žijú v blízkosti sopky.

JAKARTA. Sopka Sinabung na indonézskom ostrove Sumatra vychrlila v stredu horúci plyn, ktorý sa dostal až do vzdialenosti štyroch kilometrov od krátera. Erupciu sprevádzal aj mrak vulkanického popola, píše agentúra DPA. Tzv. pyroklastický prúd, teda rýchlo pohybujúce sa úlomky skál a horúci plyn, doposiaľ nespôsobili nijaké zranenia, povedal Sutopo Purwo Nugroho, hovorca úradu pre zmierňovanie následkov prírodných pohrôm. "Padajúci sopečný popol však znepríjemnil život mnohým dedinčanom, ktorí žijú v blízkosti sopky Sinabung," uviedol Nugroho. Stratovulkán Sinabung (2460 m) je aktívny od konca roku 2013. Jeho prerušované erupcie si vyžiadali vysídlenie tisícov ľudí. Od júna 2015 v súvislosti s činnosťou tohto vulkánu vyhlásili najvyšší stupeň výstrahy. Začiatkom roka 2014 séria erupcií tejto sopky po sebe zanechala 16 obetí. Indonézia leží v oblasti tzv. Ohnivého kruhu, čo je zóna častého výskytu zemetrasení (až 90 percent všetkých zemetrasení) a sopečných erupcií, ktorá obkolesuje základňu Tichého oceánu. V krajine sa nachádza približne 130 aktívnych sopiek. Ohnivý kruh je ohraničený oceánskymi priekopami, ostrovnými oblúkmi a sopečnými pohoriami.


Žiga: O dostavbe Mochoviec by sa malo rozhodnúť v januári

Podľa ministra hospodárstva Petra Žigu dostavba tretieho a štvrtého bloku začína byť už problémom pre Slovenské elektrárne.

BRATISLAVA. O dostavbe tretieho a štvrtého bloku Atómovej elektrárne Mochovce by sa malo rozhodnúť v januári. Minister hospodárstva Peter Žiga sa chce akcionárov pýtať sa na ďalšie predražovanie a posúvanie termínu dostavby mochoveckých blokov. "Na to, aby sme mohli schváliť či už nový rozpočet, alebo nové termíny dokončenia tretieho a štvrtého bloku, je potrebné, aby sme tie rokovania nerobili na úrovni manažmentu firmy, ale na úrovni akcionárov. Pretože sa tu dostávame do pozície, kedy sa už piaty- či šiestykrát navyšuje rozpočet a piaty- alebo šiestykrát predlžuje termín. A toto je pre mňa neprijateľné," povedal v rozhovore pre portál vEnergetike.sk minister. Ako Žiga dodal, verí, že počas januára sa podarí zorganizovať stretnutie na úrovni akcionárov. "Chcem počuť predstavy či už Enelu alebo EPH a nového manažmentu, ako ďalej," vysvetlil. Podľa ministra dostavba tretieho a štvrtého bloku začína byť už problémom budúce hospodárenie Slovenských elektrární. "Vnímame to tak, že úvery, ktoré súvisia s dostavbou, negatívne ovplyvňujú ekonomické výsledky firmy,“ dodal Žiga. Podľa neho za predražovaním a posúvaním termínov dostavby Mochoviec je viacero faktorov. Šéf rezortu hospodárstva uznáva, že nové bloky si vyžiadali nové bezpečnostné opatrenia, ktorých implementácia si vyžaduje istý čas a istý objem nových investícií. "Niečo je zlá organizácia práce, niečo je podľa mňa to, že niektoré práce sa robili na viackrát. Nevidím do toho tak hlboko, ale má to podľa mňa súvis s organizáciou práce. Enel jednoducho nemal skúsenosti s výstavbou jadrových elektrární," uviedol ďalšie možné dôvody meškania a predražovania dostavby. Aj napriek všetkým problémom Žiga verí, že sa Mochovce dostavajú. "Tretí blok je už dostavaný na zhruba 94 %. Sme už dosť ďaleko, aby sme to nedokončili. V nových blokoch je nainvestovaný veľký balík peňazí. Keby sme bloky nedostavali, tak aj to by malo veľký vplyv na hospodárenie Slovenských elektrární. To znamená, že dostavať ich asi budeme musieť. Otázka je, koľko to ešte bude stáť a ako dlho to bude trvať," konštatoval Žiga. Dostavba tretieho a štvrtého bloku Atómovej elektrárne Mochovce by mala vyjsť na 5,4 miliardy eur. Podľa plánov z roku 2008 si pritom mala dostavba vyžiadať 2,8 miliardy eur, neskôr sa hovorilo o sume 3,8 miliardy eur. Posledná suma na dostavbu schválená akcionármi Slovenských elektrární je na úrovni 4,6 miliardy eur.Nielen rozpočet dostavby Mochoviec sa viackrát menil, ale aj termíny ukončenia dostavby. K 1. septembru tohto roka bol podľa informácií zverejnených Slovenskými elektrárňami tretí blok dokončený na zhruba 94 % a štvrtý blok na 79 %. Ostatné oficiálne termíny hovorili o zavážaní jadrového paliva do tretieho bloku v roku 2017. Štvrtý jadrový blok by sa mal uviesť do prevádzky následne o ďalší rok. Po začatí dostavby Mochoviec sa pritom hovorilo o rokoch dostavby 2012, resp. 2013. Dostavbu dvoch mochoveckých jadrových blokov má stále na starosti talianska spoločnosť Enel, ktorá počas leta predala zo svojho 66-percentného podielu v Slovenských elektrárňach polovicu českej energetickej skupine EPH. Taliansky investor má záujem predať aj zvyšný 33-percentný podiel, urobiť tak však bude môcť až po definitívnej dostavbe jadrových blokov. Slovenské elektrárne začali s dostavbou Mochoviec oficiálnym otvorením 3. novembra 2008. Slovenský dominantný výrobca elektrickej energie oficiálne podpísal kontrakty s hlavnými dodávateľmi dostavby Mochoviec, a to s českou spoločnosťou Škoda Jaderné strojírenství, ruskou firmou Atomstrojexport (tá už na dostavbe nepracuje - pozn. red.), slovenskými podnikmi VUJE, Enseco, Inžinierske stavby Košice a talianskou spoločnosťou Enel Ingegneria & Innovazione začiatkom júna 2009. Nové jadrové bloky v Mochovciach budú mať po ich dokončení inštalovaný výkon po 471 megawattov, čo pokryje asi 13 % z celkovej spotreby elektriny na Slovensku.


Slováci môžu získať jednovstupové víza do niektorých častí Ruska

BRATISLAVA. Jednovstupové vízum do Petrohradu a Leningradskej oblasti si môžu Slováci vybaviť od utorka. Víza sú bezplatné. Získať ich možno na internetovej stránke Ministerstva zahraničných vecí a európskych záležitostí (MZVaEZ), ktoré o tom informovalo na webe. O víza je potrebné požiadať elektronicky, najneskôr štyri dni pred plánovanou cestou, spolu s fotografiou. "Elektronické vízum sa vydáva na obdobie 30 dní s právom pobytu do ôsmich dní od vstupu," vysvetľuje rezort diplomacie. Vízum platí iba pre konkrétne hraničné ruské priechody, a to pre letisko Pulkovo, námorné priechody Vysock, Boľšoj port Sankt-Peterburg, Passažirskij port Sankt-Peterburg, pozemné priechody Ivangorod, Torfianovka, Brusničnoje, Svetogorsk a pohraničný priechod pre chodcov Ivangorod. Vstup ani výjazd železničnou dopravou na základe elektronických víz zatiaľ nie je možný z technických príčin. "Občania Slovenskej republiky, ktorí získajú elektronické vízum na vstup do Petrohradu a Leningradskej oblasti, majú právo sa zdržiavať iba na ich území. Vstup do ďalších oblastí Ruskej federácie na základe týchto elektronických víz nie je možný," pripomína ministerstvo.


Návšteva Merkelovej prinesie obmedzenia. Ktorým úsekom sa vyhnúť?

Minúta po minúte

Rozhovor

Dopravné obmedzenia

Podpora pre úrad

Fotogaléria

Spoločný projekt

BRATISLAVA. Polícia aktualizovala dopravné obmedzenia v Bratislave, ktoré budú vo štvrtok z dôvodu návštevy nemeckej kancelárky Angely Merkelovej. Na prípadné obmedzenia upozorňuje cestujúcich aj Dopravný podnik Bratislava (DPB). Polícia informuje, že pre návštevu nemeckej delegácie musia vodiči i cestujúci počítať s viacerými dopravnými obmedzeniami týkajúcimi sa najmä širšieho centra Bratislavy a aj hlavných príjazdových ciest do Bratislavy. Vo štvrtok od 10.30 h dôjde k obmedzeniu v premávke pri presune delegácie z bratislavského letiska. "Dôjde k uzavretiu diaľničného obchvatu D1, a to v úseku od Zlatých pieskov po Most SNP, ďalej Einsteinovej ulice, Staromestskej ulice a Hodžovho námestia a obojsmerne ulice Palisády," upozorňuje polícia. Tieto obmedzenia budú trvať približne do 11. h a následne dôjde na tejto trase k čiastočnému obmedzeniu ešte medzi 11.30 a 12. h. Zhruba od 14. do 14.15 h budú opäť uzavreté obojsmerne Palisády a Hodžovo námestie. "V čase asi o 14.45 do 16. h budú uzavreté Palisády, Hodžovo námestie, Staromestská ulica, Most SNP, Einsteinova ulica a diaľničný obchvat v smere na Trnavu," spresnila polícia. Vodičom, ktorí plánujú na príchod do Bratislavy využiť diaľnicu D1, odporúča, aby tak spravili najneskôr do 10. h. Následne vodičom radí využitie diaľnice po 12. hodine. V popoludňajších hodinách polícia žiada vodičov, ktorí budú chcieť na opustenie Bratislavy využiť diaľnicu D1, aby tak spravili najneskôr do 14.45 h, následne vodičom odporúča využitie diaľnice až po 16. h. "V prípade, ak je to možné, vodičov žiadame, aby sa uvedeným úsekom vyhli a na prejazd využili alternatívnu trasu. Vodičov touto cestou zároveň vyzývame, aby na cestách zvýšili svoju trpezlivosť," informuje polícia. DPB pre dopravné obmedzenia vo štvrtok zabezpečí posilnenie hliadok svojho dispečingu, ktoré budú situáciu v meste monitorovať. Dopravný podnik sa bude snažiť zabezpečiť chod MHD tak, aby to cestujúci pocítili čo najmenej. "Hliadky budú na vzniknutú dopravnú situáciu reagovať operatívne - buď odklonia, alebo skrátia linky MHD v spolupráci s políciou," píše na svojom webe DPB.


Kanadský premiér skočil do záberu oslavujúcich študentov

Trudeau sa v pozadí záberu objavil pri rekreačnom behu.

OTTAWA. Kanadský premiér Justin Trudeau sa nečakane "votrel" do záberu triedy stredoškolákov vo Vancouveri, ktorí sa na pobrežnej promenáde Seawall práve fotografovali po koncoročnom plese. Trudeau sa v pozadí záberu objavil pri rekreačnom behu, informuje stanica BBC. Trudeau ako vášnivý športovec si v piatok zašiel zabehať do mestského parku Stanley Park, ktorý susedí s pásmom Seawall, keď skrížil cestu skupine slávnostne oblečených študentov. Jeden z nich však ministerského predsedu spoznal aj v šortkách a tričku a požiadal ho, aby sa pripojil k spoločnému foteniu. "Akurát sme sa fotografovali, prechádzali sa a len tak sa rozprávali, keď okolo nás zrazu prebehol Trudeau. Najskôr nám zišlo na um - prečo kanadský premiér beží po nábreží? Následne sme začali naňho kričať a podarilo sa nám ho presvedčiť, aby sa s nami vyfotografoval," spomína si na nevšedný zážitok jeden zo študentov. Premiérovi sa "podarilo" pokaziť fotografiu radových občanov už aj vlani v lete, keď ho zachytili v provincii Britská Kolumbia počas prípravy svadby na pláži v okrese Tofino. V rovnakom období Trudeau prekvapil aj istú kanadskú rodinu, keď počas turistického výletu v provincii Quebec znenazdajky vyliezol polonahý z jaskyne v lokalite Gatineau Park.


Žitňanská chce zriadiť bratislavský mestský súd

Otázka, či vznikne jeden veľký súd alebo štyri špecializované, je ešte predčasná.

BRATISLAVA. O zámere zriadiť bratislavský mestský súd chce ministerka spravodlivosti Lucia Žitňanská hovoriť so sudcami jednotlivých súdov ešte v priebehu tohto mesiaca. Zatiaľ sa o tomto zámere rozprávala s predsedami súdov, šéfom krajského súdu Ľubošom Sádovským a zámer oficiálne predstavila aj Súdnej rade SR. Ako uviedla ministerka pre médiá, pripomienky, ktoré zatiaľ dostala k návrhu, "sa koncentrujú k tomu, ako by mala prípadne vyzerať nová budova pre súd". Otázka, či vznikne jeden veľký súd alebo štyri špecializované, je však podľa šéfky rezortu spravodlivosti "úplne predčasná". Musíme si počkať na ekonomické vyhodnotenie, porovnanie všetkých možností a následne zvoliť najefektívnejšie riešenie. "Som viazaná nielen snami a prianiami, ale aj zákonom, ktorý má viaže používať rozpočtové prostriedky efektívne," zdôraznila. Ciele oboch ňou predložených verzií sú rovnaké, každý variant má svoje plusy a mínusy, dodala. Ministerka avizuje, že do leta by chcela urobiť rozhodnutie, či sa pôjde týmto smerom alebo nie. Investícii sa nevyhneme v žiadnom prípade, Okresný súd Bratislava I naozaj nemá kde sedieť, rozhodnutie musíme urobiť, doplnila. Lucia Žitňanská na aprílovom zasadnutí Súdnej rady informovala jej členov, že "vážne zvažuje zmenu z piatich obvodných súdov na buď jeden mestský súd so špecializovanými grémiami alebo štyri špecializované mestské súdy". Malo by ísť o špecializáciu na trestné, rodinné, obchodné a civilné súdy a v rámci nich je priestor na ešte užšiu špecializáciu. Takouto zmenou chce rezort riešiť priestorové problémy súdov v Bratislave, podporiť špecializáciu sudcov a chce sa ním vysporiadať s pomerne vysokou fluktuáciou na niektorých bratislavských súdoch. Priestorové otázky v tejto fáze ešte nie sú doriešené. Umiestnenie takéhoto súdu pod jednu strechu by Žitňanská považovala za dobré riešenie. V súčasnosti máme prehľad, čo sa dá s priestormi v Bratislave urobiť, ale ministerka by nepredbiehala s riešením, lebo nemá odpoveď na otázku, čo by bolo najlepšie a najekonomickejšie. Máme pomerne veľa možností, ktoré by priniesli riešenie od horizontu 1,5 do troch rokov, uviedla v apríli. Ministerka sľubuje, že ak by malo prísť k takejto zmene, tak by k tomu malo prísť do konca tohto volebného obdobia. „V tejto fáze sa mi javí predložený zámer ako dobrá a efektívna cesta pre Bratislavu,“ zdôraznila. Predseda bratislavského krajského súdu, ktorý je aj člen Súdnej rady SR, Ľuboš Sádovský, oceňuje, že sa začalo o situácii v Bratislave hovoriť. Z hľadiska Okresného súdu Bratislava I je to najvyšší čas. „Každú diskusiu vítam. Nech sa začne robiť čím skôr čokoľvek, pretože situácia na OS BA I je vážny problém. Tam je naozaj vážne dlhodobo narušený riadny výkon súdnictva. Je to nosný slovenský súd nielen Bratislavy,“ zdôraznil v apríli Sádovský. Združenie sudov Za otvorenú justíciu si zasa myslí, že Žitňanskej zámer by bol v prípade realizácie veľmi vážnym zásahom do sústavy súdov v hlavnom meste. V horizonte niekoľkých rokov by tieto súdy ešte viac destabilizoval a výsledok je pritom neistý, stanovisko poskytla prezidentka združenia Katarína Javorčíková. Predložený návrh si vyžaduje veľmi serióznu odbornú analýzu jeho dopadov, širokú diskusiu a zváženie všetkých argumentov dotknutých súdov.So sudcovskou samosprávou a ani s príslušnými plénami sudcov zámer zatiaľ nebol konzultovaný. Sudcovia Okresných súdov Bratislava II., IV. a V. vypracovali vlastnú jednotnú predbežnú analýzu možných dopadov pri realizácii tohto zámeru a samostatnú analýzu vypracoval aj podpredseda Krajského súdu v Bratislave Boris Tóth. Ich závery sa v zásade zhodujú a vyplývajú z nich argumenty, ktoré minimálne vážne spochybňujú, že uvedený zámer môže naplniť prezentované ciele, píše združenie. Z týchto záverov vyplýva, že pri tom istom počte sudcov a rovnakom počte prichádzajúcich nových súdnych sporov nemôže dôjsť k zrýchleniu súdneho konania. Z analýz ministerstva v zámere vyplýva, že na jedného bratislavského sudcu pripadá až 172 percent nových vecí a až 212 percent nevybavených vecí v porovnaní s celoslovenským priemerom. Pre reálne zabezpečenie efektivity súdenia je preto nanajvýš akútne, aby Bratislava konečne dostala primeraný počet sudcov a s tým spojenej administratívy, čo sa ich spojením do jedného súdu nijako nevyrieši, upozorňujú v stanovisku. Jeden „megasúd“ bude navyše v nesúlade s režimom obvodov ostatných súdov, prokuratúry, polície a správnych orgánov, píše sa v stanovisku ZOJ.Vzhľadom na veľkosť bratislavských okresných súdov sú aj za terajšieho stavu vytvorené podmienky na špecializáciu sudcov na rozdiel od mnohých iných oveľa menších okresných súdov v rámci Slovenska, ktoré sa z tohto pohľadu neriešia. Upozorňujú na to, že pri variante zámeru štyroch špecializovaných súdov podľa hlavných agend by sa vytvorila anomália, keď napríklad trestný súd by mal len 13 sudcov a občianskoprávny až 81. Zámer nemá význam ani vo vzťahu k zjednoteniu rozhodovania sudcov, pretože rozdielna rozhodovacia prax môže byť aj medzi sudcami na tom istom súde a koncentrácia sudcov v tej istej budove na to nemá dopad. Sudcovia spochybňujú aj argument úspor. Zníženie nákladov v rámci správy súdov je úplne zanedbateľné popri nutných veľkých finančných nákladoch spojených so získaním vhodnej budovy (resp. budov) a so sťahovaním súdov, zdôrazňuje sa v stanovisku. Až štyri z piatich bratislavských súdov pritom majú vhodné súdne budovy vo vlastníctve štátu, ktoré si nevyžadujú rekonštrukciu.


Ukrajina: Ani celá stredná Európa nemá toľko zbraní, ako Rusi na Donbase

Ukrajinský veľvyslanec na Slovensku Jurij Muška kritizoval ruskú agresiu na východe Ukrajiny.

BRATISLAVA. Ani krajiny Vyšehradskej štvorky (V4) dokopy nemajú toľko vojenskej techniky, ako rozmiestnilo Rusko na východe Ukrajiny, uviedol na utorňajšej tlačovej konferencii v Bratislave ukrajinský veľvyslanec na Slovensku Jurij Muška. Na konferencii venovanej hodnoteniu tohto roka veľvyslanec konštatoval, že "k dnešnému dňu majú ruské teroristické vojská v Donbase umiestnených 478 tankov, 848 obrnených vozidiel, 208 raketových systémov a 730 delostreleckých systémov". Pokiaľ ide o civilistov, od začiatku roka ich zahynulo v konflikte 400. Podľa Mušku ide o 15 percent vyšší počet ako za to isté obdobie minulého roka, ale Rusko napriek tomu "hovorí o plnení minských dohôd". Tento rok sa podľa veľvyslanca zhoršila aj situácia pozorovateľov Organizácie pre bezpečnosť a spoluprácu v Európe (OBSE) na Ukrajine. Separatisti ich obmedzujú v prístupe na určité územia a dostávajú aj vyhrážky. V apríli dokonca počas výkonu svojej práce jeden pozorovateľ zahynul a dvaja utrpeli zranenia. Preto je nevyhnutné vyslať do Donbasu mierovú misiu OSN, povedal Muška. Podľa jeho slov Kyjev a zvyšok sveta hovorí o tom, že to má byť plnohodnotná misia, čo znamená, že kontrola by sa vykonávala na celom území vrátane hranice s Ruskom. Ďalšou podmienkou je odsun "ruských vojsk" a ťažkej techniky z tohto územia. "V takomto prípade môžeme hovoriť o začiatku politickej regulácie na tomto území," uviedol Muška. Rusko ale navrhuje, aby misia OSN plnila úlohu ochrany pozorovateľov OBSE. V tomto prípade by ale podľa Mušku nemala prístup na všetky územia a nemohla by kontrolovať hranice. Muška taktiež pripomenul slová ruského ministra zahraničných vecí Sergeja Lavrova, že ak bude misia OSN v celom Donbase, budú to "okupačné vojská". "Smelé vyhlásenie" na adresu mierovej misie, poznamenal ukrajinský veľvyslanec. Šéf ukrajinskej diplomacie Pavlo Klimkin na to podľa veľvyslanca reagoval slovami, že misia OSN predsa nemôže byť okupačná, "nakoľko okupačné sily sa už v Donbase nachádzajú". "Týmito silami sú ruské vojská. Dvakrát okupovať nejaké územie nie je možné," doplnil Muška. Návrh na vyslanie mierovej misie OSN v Donbase bude musieť schvaľovať Bezpečnostná rada OSN. "Hádajte, kto bude rozhodnutie blokovať? Rusko, ktoré má právo veta," predpovedal ukrajinský veľvyslanec.


V nedeľu prejde Slovensko na stredoeurópsky letný čas

Zmenu času využíva väčšina členských štátov Európskej únie.

BRATISLAVA.  Od nedele 25. marca začne na území Slovenskej republiky platiť stredoeurópsky letný čas (SELČ). Ručičky hodiniek si bude treba posunúť o druhej hodine stredoeurópskeho času (SEČ) na tretiu hodinu letného času (SELČ). Znamená to, že ľudia si pospia o hodinu kratšie. Stredoeurópsky letný čas bude trvať od 25. marca do 27. októbra. V nedeľu 28. októbra sa Slovensko vráti k stredoeurópskemu času. O zavedení letného času na území Slovenska rozhodla vláda svojím nariadením z februára 2017 o zavedení letného času v rokoch 2017 až 2021. Týmto nariadením prebralo Slovensko právne záväzné akty Európskej únie (EÚ). Myšlienka zmeniť čas tak, aby sa ušetrilo denné svetlo (daylight-saving time), sa prvýkrát objavila v roku 1784 v článku amerického spisovateľa, štátnika, osvietenského mysliteľa, vynálezcu a fyzika Benjamina Franklina (1706 - 1790). Prvý vážny návrh na zavedenie letného času podal londýnsky staviteľ William Willett v roku 1907 v eseji The Waste of Daylight (doslovný preklad: Mrhanie denným svetlom). V súčasnosti sa letný čas platný v stredoeurópskom priestore odkláňa od koordinovaného svetového času (UTC), nazývaného aj greenwichský stredný čas (Greenwich Mean Time, GMT), o dve hodiny. Od októbra do marca sa táto oblasť vracia k svojmu pôvodnému stredoeurópskemu času, odklonenému od UTC o hodinu dopredu. Na území súčasnej SR sa letný a tzv. zimný čas zaviedol prvýkrát v priebehu 1. svetovej vojny v rokoch 1915 a 1916, potom v rokoch 1940 až 1949. Od roku 1979 sa SELČ uplatňoval každý rok. Až do roku 1995 trval SELČ šesť mesiacov. Od roku 1996, keď sa jeho dĺžka na Slovensku zosúladila so smernicami Európskeho parlamentu a Rady Európskej únie, trvá SELČ sedem mesiacov. Zmenu času využíva väčšina členských štátov Európskej únie i niektoré štáty USA. Pôvodnou myšlienkou pri zavádzaní letného času bolo ušetriť elektrickú energiu a lepšie využiť prirodzené denné svetlo. Kritici posúvania hodinových ručičiek už niekoľko rokov tvrdia, že úspora energie je minimálna, letný čas mnohým ľuďom narúša biorytmus a podpisuje sa pod zdravotné problémy. Odporcovia zmeny času na portáli Nepotrebujeme letný čas popri svojich argumentoch majú aj petíciu pre tých, ktorí so zmenou času zo stredoeurópskeho na letný stredoeurópsky nesúhlasia.


Pellegrini sa v Bruseli stretol s eurokomisárkou pre spravodlivosť. Prerokovali otázky súdnictva

BRUSEL. Predseda slovenskej vlády Peter Pellegrini (Smer) sa v piatok predpoludním mimoriadne stretol s eurokomisárkou pre spravodlivosť a rodovú rovnosť Věrou Jourovou. K stretnutiu došlo pred začatím druhej časti summitu Európskej únie v Bruseli. Pellegrini a Jourová počas pracovného stretnutia posúdili aktuálnu situáciu na Slovensku s dôrazom na stav súdnictva. Zhodli sa v názore, že právny štát a nezávislosť súdnictva sú základom fungovania každej demokratickej spoločnosti. Slovenský premiér podľa informácií z Úradu vlády ubezpečil, že Slovensko bude aj naďalej pevnou súčasťou hodnotového demokratického priestoru v Európe. Komisárka Jourová, ktorá bude mať v budúcej exekutíve Európskej únie pod vedením Ursuly von der Leyenovej na starosti otázky právneho štátu, prisľúbila Pellegrinimu odborné poradenstvo pri diskusiách o prípadných legislatívnych úpravách v súdnictve, prokuratúre a polícii na Slovensku.


OČAMI LUCIE MOLNÁR SATINSKEJLešenie zmizlo

Keď nejakú budovu v Bratislave zahalia lešením, neveští to nič dobré. Jednak u nás býva zvykom, že sa obmedzí pohyb chodcov bez náhrady. Namiesto bezpečného chodníčka na vozovke, na aký sme zvyknutí v iných krajinách, len tabuľa „Prejdite na druhú stranu“, často ani to. A potom, človek nikdy nevie, čo po rekonštrukcii z budovy ostane. Po škandále okolo hotela Danube už nás asi neprekvapí nič a vizualizácie berieme naozaj s nadhľadom. Aj preto som s napätím sledovala lešenie zahaľujúce budovu sporiteľne na Dunajskej, dielo architekta Juraja Tvarožka. Chodila som okolo neho peši po cyklotrase, lebo samozrejme, inú možnosť nám nenechali. Teraz však lešenie zmizlo a ja som si vydýchla. Budova vyzerá ako nová! Teda, vlastne ako stará! Fasáda je rovnaká, len čistučká. A rýchly pohľad do vestibulu budovy zažehnal ďalšiu obavu, aj unikátny ónyx, jediný na našej ulici, je na svojom mieste.


Akcionári bratislavských vodární chcú od Hutkaia späť vysoké odstupné

Malí akcionári chcú mať v predstavenstve Infra Services svojho zástupcu.

BRATISLAVA. Skupina 26 akcionárov Bratislavskej vodárenskej spoločnosti (BVS) žiada o zrušenie uznesenia predstavenstva dcérskej spoločnosti Infra Services o navýšení odstupného pre bývalého generálneho riaditeľa Milana Hutkaia. Ten dostal odstupné vo výške takmer 150-tisíc eur, čo je podľa slov petržalského miestneho poslanca Miroslava Draguna, ktorý zastupuje akcionárov, "absolútne neprijateľné“. Informoval o tom vo štvrtok v tlačovej správe. Predstavenstvo Infra Services rozhodlo o navýšení odstupného z päťnásobku platu na 12-násobok, čo akcionári BVS považujú za amorálne. V pondelok 26. augusta sa má uskutočniť zasadnutie Výboru zástupcov akcionárov BVS, kde minoritní akcionári plánujú požiadať predstavenstvo, aby zabezpečilo zrušenie tohto uznesenia a vrátenie odstupného. "Malí akcionári budú požadovať od vedenia BVS účasť svojho nominanta v budúcom predstavenstve Infra Services, keďže podľa ich názoru sa práve ukázalo, že pokiaľ sedia v predstavenstve len nominanti Bratislavy a menšinového akcionára, tak vždy sa nájdu nejaké kauzy a prešľapy,“ uviedol Dragun.


Matovič: Fico v predvolebnom ringu Smer utopí

Pellegrini je podľa Matoviča síce sympatickejší, no dlhé roky kryl Smer.

BRATISLAVA. Pochybnosti o odchode Veroniky Remišovej z hnutia OĽaNO do strany prezidenta Andreja Kisku by sa mali konečne "rozseknúť". Povedal to predseda OĽaNO Igor Matovič v nedeľnej diskusnej relácii TA3 V politike. Aktuálne prieskumy verejnej mienky v súvislosti s blížiacimi sa voľbami do Národnej rady (NR) SR nepovažuje za relevantné. Na adresu Remišovej povedal, že "nepochybuje, že by sa prekrúžkovala z konca kandidátky" a považuje ju za dobrú a snaživú. Potrebné je podľa neho vyriešiť pochybnosti o odchode z hnutia. Na adresu Smeru Matovič povedal, že by bolo pre Slovensko dobré, keby ho do volieb viedol súčasný predseda Robert Fico. Ten podľa jeho slov stranu v predvolebnom ringu "naozaj utopí". Hoci je premiér Peter Pellegrini sympatickejší, skonštatoval, že dlhé roky kryl Smer. Vylúčil tak spoluprácu aj s ním a prípadnými ďalšími "potomkami" Smeru. Na otázku o novom hnutí Odvážne reagoval tým, že chce, aby bolo pre ľudí, ktorí vieru prežívajú viac prakticky, teda aj skutkami. Zdôraznil, že nechce konkurovať KDH. Predsedovi KDH Alojzovi Hlinovi o svojom pláne podľa svojich slov povedal dopredu, aby to nebral ako útok. V budúcnosti nechce liberálne Slovensko, ako napríklad Progresívne Slovensko. "OĽaNO bude vyžadovať, aby sa nekradlo a Odvážne bude za to, aby sa nezrušili sociálne opatrenia, ktoré schválila terajšia vláda," poznamenal s tým, že bude dozerať aj na ich chyby. Ak to budú akceptovať aj progresívci, vie si predstaviť koaličnú spoluprácu. Nemyslí si, že by takáto koalícia stroskotala na hodnotových otázkach. Zdôraznil, že Slovensko má parlamentnú demokraciu a pri zákonoch týkajúcich sa hodnotových otázok rozhodne parlament. V súvislosti so zahraničnopolitickou orientáciou Slovenska kritizoval predsedu SNS Andreja Danka. Ten sa podľa neho v Rusku správal ako vazal. Zároveň však zdôraznil, že Rusko je dôležitý partner pre Slovensko, netreba sa mu však podlizovať.


Vládni analytici: Máme opatrenia, ktoré ušetria 160 miliónov eur v sociálnej oblasti

Priestor na úspory existuje najmä v neadresných rodinných dávkach ako prídavok na dieťa či daňový bonus.

BRATISLAVA. Zvýšiť zamestnanosť a znížiť podiel obyvateľstva ohrozeného chudobou je cieľom opatrení, ktoré navrhuje Útvar hodnoty za peniaze Ministerstva financií SR v rámci prehodnotenia ďalšej oblasti. Jeho analytici sa aktuálne pozreli na výdavky na politiky trhu práce a sociálne politiky v objeme 3,7 percenta hrubého domáceho produktu ročne. Záverečnú správu, na ktorej spolupracovali s Ministerstvom práce, sociálnych vecí a rodiny SR, zverejnili v utorok. Samotná revízia navrhuje opatrenia, ktoré zvyšujú príjmy o 49 miliónov eur. Nad rámec revízie predkladá Útvar hodnoty za peniaze na diskusiu úsporné opatrenia vo výške 160 miliónov eur alebo 0,2 percenta hrubého domáceho produktu ročne. "Väčšina opatrení znižuje výdavky na rodinnú politiku, ktorá na Slovensku dosahuje miliardu eur a nie je zameraná na adresnú podporu nízkopríjmových domácností," priblížil Útvar hodnoty za peniaze. "Ušetrené peniaze je zároveň možné použiť na opatrenia zlepšujúce zamestnanosť alebo znižujúce chudobu. Súčasťou balíčka sú aj opatrenia na zlepšenie efektívnosti dôchodkového sporenia," dodal Útvar hodnoty za peniaze. Priestor na úspory existuje podľa analytikov najmä v neadresných rodinných dávkach ako prídavok na dieťa či daňový bonus. Medzi navrhovanými opatreniami je preto napríklad obmedzenie príspevkov na podporu rodiny pri vysokopríjmových domácnostiach, čo umožní efektívnejšie využitie verejných financií a ich prerozdelenie na identifikované priority. "Ide napríklad o zohľadnenie príjmu pri poberaní daňového bonusu a zníženie veku nároku na daňový bonus a prídavok na dieťa na najviac 18 rokov. Kompenzáciou by mali byť vyššie sociálne štipendiá pre deti z nízkopríjmových rodín tak, aby nedošlo k obmedzeniu prístupu k vysokoškolskému vzdelávaniu," vysvetlil Útvar hodnoty za peniaze. Úsporné opatrenia podľa jeho analytikov vytvárajú priestor na zlepšenie zamestnanosti a zníženie chudoby. Vyššie výdavky je v sociálnej oblasti možné smerovať najmä do oblastí citlivých na starnutie obyvateľstva, do dostupnosti detských jaslí a na ochranu ohrozených rodín. Útvar upozorňuje, že Slovensko je jedna z najrýchlejšie starnúcich krajín EÚ, čo vytvára tlak na budúce výdavky verejných financií. Revízia identifikuje aj opatrenia zvyšujúce hodnotu v podobe zlepšených ukazovateľov sociálnej inklúzie alebo zamestnanosti, ktoré nevyžadujú dodatočné financie. Ide napríklad o reformu aktívnych opatrení trhu práce, kde by lepšie cielenie výdavkov mohlo podľa ÚHP zvýšiť počet nezamestnaných, ktorí si vďaka pomoci od úradov práce nájdu prácu, potenciálne až takmer o polovicu. "Revízia preto navrhuje profilovať uchádzačov o zamestnanie na základe ich charakteristík a histórie zamestnaní už pri prvom príchode na úrad práce. Následne bude možné vytvoriť pre každého uchádzača program podpory, ktorý mu čo najlepšie pomôže uplatniť sa na trhu práce," navrhujú analytici. V dôchodkovom sporení by zase mohlo podľa nich zlepšenie zhodnotenia dôchodkových fondov o jeden percentuálny bod zvýšiť dôchodky poberateľov z druhého piliera o 25 percent. Upozorňujú, že zhodnotenie fondov v 2. a 3. pilieri patrí k najnižším v rámci OECD, čo je najmä dôsledkom výrazného podielu úspor v konzervatívnejších dlhopisových garantovaných fondoch, ktoré dosahujú nižšie zhodnotenie. Zatiaľ čo nákladovosť fondov 2. piliera je nízka, nákladovosť 3. piliera je napriek dlhodobému poklesu stále viac než dvojnásobná oproti priemeru OECD, pripomínajú. "Dlho diskutovaným je aj zavedenie ročného zúčtovania sociálnych odvodov, ktoré by sa malo po prvýkrát zrealizovať v roku 2020 za predchádzajúci rok," dodáva vo svojom hodnotení ÚHP.


Ministerstvo vnútra pripravilo opatrenia na systematický boj proti extrémizmu

Ministerstvo vnútra poskytne na boj s extrémizmom osem miliónov eur.

BRATISLAVA. Ministerstvo vnútra (MV) plánuje do roku 2023 znížiť negatívne vplyvy radikalizovaných a extrémistických skupín v spoločnosti. Rovnako mieni znížiť počet zistených priestupkov a trestných činov súvisiacich s radikalizmom a extrémizmom. To by chcelo stihnúť do roku 2021. Dosiahnuť to plánuje pripravovanými opatreniami na systematickú podporu v boji proti prejavom extrémizmu a šíreniu propagandy na Slovensku. Malo by na ne ísť osem miliónov eur z eurofondov cez operačný program Efektívna verejná správa, ktorého je MV riadiacim orgánom. Vyplýva to z reformného zámeru, ktorý ministerstvo zverejnilo na svojom webe. "Extrémizmus a šírenie propagandy je závažný sociálno-patologický spoločenský fenomén, ktorý je svojím rozsahom ako aj intenzitou na vzostupe, pričom dopady týchto prejavov sú spôsobilé vážne ohroziť vnútornú bezpečnosť štátu," zdôrazňuje ministerstvo. Bezpečnostný manažment v oblasti riešenia hrozieb prejavov extrémizmu a šírenia propagandy je dnes podľa rezortu na nedostatočnej úrovni. Dodáva, že v súčasnosti nie sú určené jednotné a jednoznačné postupy v oblasti identifikácie a potlačovania prejavov extrémizmu, terorizmu a šírenia propagandy. Ministerstvo hovorí o potrebe vypracovať jednotné postupy a návrhy nástrojov pre riešenie a potláčanie negatívnych prejavov v spoločnosti pre danú oblasť problematiky. Poukazuje tiež na dôležitosť odborne vzdelaných špecializovaných pracovníkov všetkých segmentov verejnej správy. "Sú relevantným predpokladom pre elimináciu extrémizmu a šírenia propagandy," vysvetľuje ministerstvo. Za peniaze z eurofondov by sa mal zanalyzovať stav a nové trendy extrémizmu, terorizmu a šírenia propagandy na Slovensku. Ďalej by sa mali budovať kapacity verejnej správy v oblasti eliminácie prejavov extrémizmu, terorizmu a podmienok pre šírenie propagandy. Tiež by sa mala budovať spolupráca medzi všetkými relevantnými aktérmi vrátane výskumného, mimovládneho štátneho a samosprávneho sektora. Mal by tiež byť jednotný systém vzdelávania v oblasti posudzovania a prevencie prejavov extrémizmu, terorizmu a šírenia propagandy. Podľa zámeru ministerstva by sa ďalej mali aktualizovať zákony, mali by sa vzdelávať policajti aj verejnosť a zraniteľné skupiny. Rovnako by sa malo zvyšovať právne povedomie o činoch súvisiacich s extrémizmom, terorizmom a šírením propagandy. Zmeny by mali prísť aj v elektronickej oblasti. Mali by sa napríklad zbierať údaje zo sociálnych sietí, či identifikovať osoby prezentujúce sa príslušnosťou ku extrémistickým hnutiam a skupinám. Vyvinuté elektronické nástroje by mala používať polícia. Ministerstvo tiež poukazuje na E-learning ako na jednu z foriem šírenia osvety pred extrémizmom.


Ústava sa mení často, Čaputová vyzýva na diskusiu o revízii

Ústava sa podľa Lipšica mení často a účelovo.

BRATISLAVA. Ústava by sa nemala dať meniť tak ľahko ako doteraz. Myslí si to prezidentka Zuzana Čaputová. V rozhovore pre agentúru SITA povedala, že zabrániť takýmto zmenám môže len revízia ústavy. Prezidentka by o takejto revízii chcela začať verejnú diskusiu. K otvoreniu ústavy však má prirodzený rešpekt a úctu. „Vlajkovou loďou všetkých zmien by mala byť úprava toho, aby sa ústava nedala ľahko zmeniť. Lebo máme dvojnásobný počet zmien v porovnaní s ČR za rovnaké obdobie. Ústava sa u nás mení nesmierne ľahko a často. Tomu by sa dalo jedine ústavným spôsobom zabrániť,“ povedala prezidentka. „Takže ak otvoriť ústavu, k čomu mám veľký rešpekt, tak ju otvoriť len tak, že jeden z dominantných motívov by malo byť zabránenie ľahkému meneniu v budúcnosti," vysvetlila prezidentka Čaputová.Ako priblížila, ak by sa ústava otvárala z tohto dôvodu, tak by sa nebránila tomu, aby boli špecifickejšie zadefinované aj právomoci prezidenta. "To, s čím máme problém v poslednom období, je interpretácia právomocí, napríklad menovacích. Judikatúra ústavného súdu, ktorú som sledovala, úplne k jasnosti výkladu neprispela. V judikatúre sú aj protichodné stanoviská na výklad jednotlivých právomocí,“ uviedla. „Pokiaľ ide o otázku rozširovania právomocí prezidenta, to nevnímam ako potrebné," podotkla. Prezidentka by si vedela predstaviť v niektorých oblastiach zefektívnenie veta, ale s rešpektom k tomu, že sme parlamentnou demokraciou, nie prezidentskou republikou. Zuzana Čaputová si vie predstaviť, že by revízia ústavy mohla byť súčasťou jej agendy. "Je to veľmi pravdepodobné. Mám za sebou prvé stretnutia so zástupcami nášho justičného stavu alebo právnických profesií a zatiaľ sa to stretlo s veľkým záujmom," priblížila.Zdôraznila však, že je to citlivá vec. "Otvoriť ústavu je vždy veľká výzva, môže sa to posunúť aj negatívnym, nielen pozitívnym smerom. Ale keby sa to podarilo, možno z mojej strany iba moderovať, odbornú debatu o tom, ktoré veci ešte potrebujeme vyčíriť z hľadiska interpretácie a dostať tam inštitúty, ktoré by zabránili ľahkej zmene ústavy, toto by mohlo byť zaujímavé," uzavrela s tým, že na to musí nadväzovať získanie politickej podpory. Ústava sa na Slovensku mení podľa advokáta Daniela Lipšica často a účelovo, preto je otázka zmeny podmienok na zmeny v nej namieste. Otázkou podľa neho ostáva, ako nastaviť systém tak, aby bola ústava rigidnejšia. "Je veľa mechanizmov vo svete a treba o tom diskutovať," uviedol. Doplnil, že možností je niekoľko, napríklad vytvorenie úplne novej ústavy ratifikovanej v referende. Riaditeľ Ústavu štátu a práva Slovenskej akadémie vied Jozef Vozár v tejto súvislosti dodal, že s vyjadreniami prezidentky "a jej zdržanlivému prístupu k častým zmenám ústavy možno vysloviť len súhlas". Po budúcoročných voľbách si Čaputová praje, aby poverovala zostavením vlády osobu schopnú viesť krajinu proeurópskym, proaliančným a prodemokratickým smerom. "Osobu, ktorá bude schopná krajinu stabilizovať a prispieť k zlepšeniu politickej kultúry a k akémusi zmieru rozhádaných fragmentovaných skupín v našej krajine," povedala. Prezidentka verí, že sa to môže podariť. "Možno som ovplyvnená aj reflexiou zo zahraničia, keď teraz cestujem a som v kontakte aj s ľuďmi mimo Slovenska. Tam je vývoj na Slovensku vnímaný ďaleko optimistickejšie ako tu v krajine. Vývoj na Slovensku je vnímaný s veľkou úctou a rešpektom k obyvateľom," vyjadrila sa.Poukázala na posledné voľby, aj európske, aj prezidentské, ktoré dopadli v prospech proeurópskych kandidátov, menej v prospech populistických strán. "Toto sú signály, napríklad v krajinách V4, veľmi pozitívne. Takže z tohto hľadiska máme zrelú občiansku spoločnosť," podotkla. Hoci vníma aj frustrovanú skupinu obyvateľov, ktorí chcú voliť radikálnejšiu cestu, verí, že máme šancu ísť dobrým smerom. Prezidentka skonštatovala, že pri poverovaní konkrétnej osoby zostavovaním vlády bude ako prvý ctiť princíp, že víťazná politická strana bude schopná zabezpečiť pre budúcu vládnu koalíciu väčšinu v parlamente. Je si vedomá toho, že v povolebnom procese jej priestor vymedzuje Ústava SR. Predtým, ako poverí konkrétnu osobu zostavením vlády, je pripravená využiť aj širší vyjednávací priestor konzultácií o konkrétnych menách na obsadenie jednotlivých rezortov.Už po vymenovaní, resp. po poverení konkrétnej osoby potenciálneho premiéra zostavením vlády, alebo keď dochádza k výmene ministra počas vlády, tam priestor z hľadiska výkonu prezidentských právomocí vníma zúženejšie.


Výbuch cisterny v Ghane zranil 35 ľudí, štyria sú v kritickom stave

Oheň sa rozšíril aj na neďalekú čerpaciu stanicu a miestom otriasla druhá explózia.

AKKRA. Výbuchy na čerpacích staniciach si v sobotu v Ghane vyžiadali šesť obetí. V nedeľu o tom informoval hovorca ghanských hasičov Billy Anaglatey s tým, že ďalších 35 ľudí utrpelo zranenia, pričom štyria z nich sú v kritickom stave na jednotke intenzívnej starostlivosti. Na čerpacej stanici zemného plynu v Legone na predmestí Akkry vybuchla v sobotu večer cisterna. Oheň sa následne rozšíril aj na neďalekú benzínovú čerpaciu stanicu a miestom otriasla druhá explózia. Príčinu výbuchov vyšetrujú.


Bašternák podal sťažnosť proti obvineniu finančnej polície

Kontroverzného podnikateľa obvinili zo zločinu neodvedenia dane a poistného.

BRATISLAVA. Úrad špeciálnej prokuratúry rieši prípad obvineného podnikateľa Ladislava Bašternáka. Ako informuje spravodajský portál webnoviny.sk, menovaný podal sťažnosť proti uzneseniu vyšetrovateľa Národnej jednotky finančnej polície NAKA, ktorý ho 17. marca obvinil zo zločinu neodvedenia dane a poistného. Podľa polície Bašternák ako konateľ spoločnosti BL-202 si v apríli 2012 neodôvodnene uplatnil nárok na odpočítanie DPH vo výške 1 974 954 eur.Bašternákova firma chcela podľa portálu vrátiť DPH za kúpu siedmich bytov v hodnote viac ako 11,84 milióna eura v komplexe FIVE STAR Residence, pričom za byty zaplatila len 1,45 milióna eur. Tým mala spoločnosť podľa vyšetrovateľa Národnej jednotky finančnej polície získať daňovú výhodu a neoprávnene si uplatniť nárok na vrátenie nadmerného odpočtu DPH vo výške 1 732 287 eur.Polícia zdokladovala, že byty pôvodne kúpila spoločnosť Rent and Wash s.r.o. 8. marca 2012 za jedno euro, pričom v kúpnej zmluve je uvedené, že išlo o holobyty. V kúpnej cene bola zahrnutá aj pôžička pôvodnému majiteľovi Viliamovi G.vo výške 1,2 milióna eur z roku 2011 od kupujúcej spoločnosti. Následne firma Rent and Wash s.r.o. 19. marca 2012 uzavrela kúpnu zmluvu so spoločnosťou BL-202 na sumu takmer 12 miliónov eur. Podľa polície preto neobstojí tvrdenie, že firma Ladislava B. predávala nadštandardné upravené byty, pretože na ich prerobenie by mala len jedenásť dní.Podľa vyšetrovateľa Národnej jednotky finančnej polície spoločnosť BL-202 predala cez realitnú kanceláriu jeden z bytov 4. mája za 170-tisíc eur. Predávala ho ako holobyt. Ostatných šesť bytov použila firma na splatenie pôžičky za konečnú cenu 1,2 milióna eur Patrikovi Zimanovi na základe dohody o vysporiadaní záväzku. Ziman dva zo šiestich bytov predal v auguste 2012 fyzickej osobe za 395-tisíc eur a zvyšné štyri byty 19. septembra za 200-tisíc eur.Polícia začala podľa portálu vyšetrovať nadmerný odpočet DPH v apríli 2016, keď vyšetrovateľ Národnej jednotky finančnej polície začal trestné stíhanie. Vyšetrovateľ rozhodol o obvinení na základe vypočutia viacerých svedkov a spisového materiálu z daňového úradu. Pre zabezpečenie účtovných materiálov polícia vykonala viaceré domové prehliadky a prehliadky iných priestorov v sídlach spomínaných spoločností aj v Bašternákovom dome. Polícia zatiaľ stále Bašternáka neobvinila v druhej záležitosti, aj keď v októbri 2016 začala trestné stíhanie vo veci krátenia dane a poistného pri výstavbe bratislavského bytového komplexu Bonaparte. Trestné oznámenie v tejto veci podal v máji 2016 poslanec SaS Jozef Rajtár. Podľa neho sa investor, spoločnosť REAL FORUM INVEST, mohla obohatiť na nezákonných machináciách s nadmerným odpočtom DPH. Jedným z konateľov spoločnosti bol v tom čase aj podnikateľ Ladislav B.V komplexe Bonaparte si byt prenajíma aj predseda vlády Robert Fico. Podľa opozície však za prenájom platí zvýhodnené nájomné. To považuje za formu korupcie. Fico sľúbil, že sa z bytu odsťahuje, ak bude Bašternák obvinený, pretože v takom prípade sa bývanie v tomto byte stane neprijateľným. Fico v marci povedal, že si hľadá “definitívne bývanie”, pričom má vyhliadnutých niekoľko lokalít, pripomína portál.


Skončila sa pred sto rokmi. Prvá svetová vojna na fotografiách

Letecká vojna

Bitka na Piave

Vzbura v Kragujevci

Galéria

Symbolom tejto vojny je kvet divého maku.

Skončenie bojov v prvej svetovej vojne si svet pripomína 11. novembra ako Medzinárodný deň veteránov. Prímerie medzi krajinami Dohody a Nemeckom bolo podpísané v reštauračnom vozni francúzskeho generálneho štábu v lesíku Compiegne vo Francúzsku 11. novembra 1918. V tomto roku si svet i Slovensko pripomína sté výročie konca prvej svetovej vojny. V prvej svetovej vojne stáli proti sebe štáty Dohody (na začiatku vojny: Francúzsko, Rusko, Spojené kráľovstvo, časom sa pridali Taliansko, USA, Japonsko) a Ústredné veľmoci (Nemecko, Rakúsko-Uhorsko, pridali sa Osmanská ríša a ďalšie). V Spojenom kráľovstve, v štátoch Spoločenstva národov, vo Francúzsku a ďalších európskych krajinách si tradične 11. novembra o 11.00 h pripomínajú hodinu podpísania prímeria dvoma minútami ticha.


Trump ohodnotil svoju doterajšiu komunikáciu známkou C, chce ju zlepšiť

Americký prezident si myslí, že jeho administratíva doteraz urobila dobré veci, ale nedokázala ich vysvetliť verejnosti.

WASHINGTON. Moje prezidentovanie počas prvého mesiaca vo funkcii bolo na A (jednotku), ale za komunikáciu s verejnosťou by som si dal známku C (trojku) alebo C+. Takto zhodnotil svoj výkon americký prezident Donald Trump v rozhovore pre spravodajskú televíziu Fox News. "Myslím si, že som urobil vynikajúce veci, ale nemyslím si, že som to, že sme to spolu s mojimi ľuďmi dobre vysvetlili americkej verejnosti," uviedol Trump. Prezident dodal, že utorkovým prejavom pred Kongresom sa bude snažiť zmeniť to. Plánuje zo srdca hovoriť o plánoch pre krajinu a vysvetliť ich skeptickej americkej verejnosti. Trump vystúpi v utorok večer pred členmi oboch komôr Kongresu - Senátu i Snemovne reprezentantov. Prejav pred zákonodarcami je mnohými v Spojených štátoch považovaný za jeho doposiaľ najdôležitejší. Politici, podnikatelia, finančné trhy aj občania očakávajú, že prezident konečne podrobne predstaví svoje plány, najmä v ekonomickej oblasti. Prejav budú v priamom prenose vysielať všetky spravodajské televízne stanice. Trump sa postaví pred národ s rekordne nízkou popularitou. Podľa prieskumu Gallupovho inštitútu jeho pôsobenie schvaľuje len 42 percent Američanov. Jeho predchodcovia boli na tom po prvom mesiaci vo funkcii oveľa lepšie. Výkon Baracka Obamu schvaľovalo 64 percent občanov, s Georgeom W. Bushom bolo spokojných 62 percent Američanov.


Študenti v Alžírsku protestovali proti opätovnej kandidatúre prezidenta

Alžírčania nesúhlasia s opätovnou kandidatúrou dlhoročného prezidenta.

ALŽÍR. Univerzitní študenti zorganizovali v nedeľu protesty na viacerých miestach v Alžírsku vyjadrujúc nesúhlas s kandidatúrou chorľavého úradujúceho prezidenta Abdala Azíza Butefliku na svoje piate obdobie vo funkcii, informovala agentúra DPA. Osemdesiatdvaročný Buteflika má v nedeľu do večera predložiť Ústavnej rade kandidatúru na úrad prezidenta. Nedeľa je posledný deň na registráciu kandidátov. Stovky študentov sa podľa svedkov v nedeľu zhromaždili v areáli univerzity v hlavnom meste Alžír a skandovali heslá namierené proti Buteflikovej opätovnej kandidatúre. Polícia protestujúcim zabránila opustiť areál univerzity. Niektorým študentom sa však podarilo preniknúť cez bezpečnostné bariéry a dostali sa k neďalekým kanceláriám Ústavnej rady. Žiadali, aby rada neprijala Buteflikove dokumenty ohľadom kandidatúry. Bezpečnostné zložky im vstup do priestorov rady znemožnili. Podobné študentské protesty sa uskutočnili aj v ďalších častiach krajiny. Vlna protestov sa začala po tom, čo Buteflika oznámil, že sa bude vo voľbách 18. apríla uchádzať o piate funkčné obdobie napriek tomu, že potrebuje invalidný vozík a na verejnosti sa po mozgovej príhode z roku 2013 objavil len niekoľkokrát. Buteflika podľa informácií prezidentského úradu odletel pred týždňom do Švajčiarska na "pravidelnú lekársku kontrolu" pred voľbami. Doterajšie protestné akcie boli prevažne pokojné, v piatok večer si však násilie vyžiadalo desiatky zranených a jedna osoba zomrela na infarkt.


Povstalci zostrelili nad Idlibom lietadlo sýrskych vzdušných síl

Pilot bol zajatý a je v rukách džihádistickej skupiny.

BEJRÚT. Povstalci zostrelili v stredu v provincii Idlib ležiacej na severozápade Sýrie vojenské lietadlo sýrskych vzdušných síl. Informovala o tom agentúra DPA s odvolaním sa na mimovládnu organizáciu Sýrske pozorovateľské centrum pre ľudské práva (SOHR). Podľa SOHR k zostreleniu stíhacieho bombardéra ruskej výroby typu Su-22 došlo v južnej časti provincie Idlib. Pilot bol zajatý a je v rukách džihádistickej skupiny Hajat Tahrír aš-Šám, ktorá ovláda tento región, uviedol podľa agentúry AFP šéf SOHR Rámí Abdal Rahmán. Sýrske provládne sily 5. augusta oznámili, že obnovujú ofenzívu na severozápade krajiny ovládanom povstalcami, ktorých obvinili z porušovania prímeria uzavretého 1. augusta. Boje v Sýrii si podľa SOHR od apríla vyžiadali životy 790 civilistov a takmer 2000 vojakov vrátane 900 bojovníkov verných režimu. Viac ako 400.000 ľudí bolo vnútorne vysídlených a v dôsledku bojov boli poškodené desiatky škôl a nemocníc. Počas takmer 8,5 roka trvajúcej občianskej vojny v Sýrii prišlo o život viac ako 371.000 ľudí.


Nie, Mayová nepoletí do Bruselu na historickej stíhačke, musela vysvetľovať BBC

LONDÝN, BRATISLAVA. Správa o tom, že premiérka Theresa Mayová mieri do Bruselu, aby znovu rokovala o dohode o britskom odchode, by za bežných okolností nemala vzbudiť veľké emócie. Tentokrát sa však stala hitom internetu.  Keď ju totiž moderátorka BBC Sophie Raworthová vo štvrtok hlásila, na ilustračných záberoch pustili pristávajúcu stíhačku Spitfire, ktorá zohrala kľúčovú úlohu pri obrane Británie počas druhej svetovej vojny.  Editor spravodajstva Paul Royall to neskôr vysvetľoval ako ľudský omyl. Archívne zábery stíhačky boli vraj pripravené na ďalšiu správu o otvorení nového londýnskeho múzea venovaného bitke o Britániu v Londýne.  „Som si dosť istý, že Mayová nebude to Európy cestovať týmto spôsobom,“ napísal na Twitteri. Príbeh si medzitým začal žiť vlastným životom.  Odporcovia brexitu v tom vidia probrexitový postoj ľudí v BBC. „Toto vysvetlenie neberiem,“ napísala napríklad na Twitteri Lisa Hutsová.  „Spadá to presne pod rétoriku návratu k zašlej sláve. Na BBC sa už dlhodobo opakujú vyjadrenia o tom, ako sme vyhrali vojnu. Ste tendenční a pretláčate nebezpečnú agendu za tvrdý brexit,“ odkázala verejnoprávnej televízii.


Nemecké ministerstvá údajne napadli hackeri napojení na ruskú vojenskú rozviedku

Obdobie, počas ktorého boli ruskí hackeri napichnutí na vnútorných sieťach oboch ministerstiev, mohlo trvať aj rok.

BERLÍN. Skupine ruských hackerov prepojenej s ruskými tajnými službami sa podarilo preniknúť do chránených vnútorných systémov nemeckých ministerstiev zahraničných vecí a obrany. Ich útok zaregistrovali nemecké orgány v decembri, a obdobie, počas ktorého boli ruskí hackeri "napichnutí" na vnútorných sieťach oboch ministerstiev a zbierali z nich informácie, mohlo trvať aj rok. S odvolaním sa na zdroje z nemeckých tajných služieb o tom v stredu informovala nemecká tlačová agentúra DPA. Tajné služby a ani jedno z dotknutých ministerstiev zatiaľ nechceli tieto informácie oficiálne komentovať. Podľa zdrojov, na ktoré sa odvoláva DPA, stála za útokom ruská hackerská skupina APT28, ktorá je prepojená s ruskou vojenskou spravodajskou službou. Rovnaká skupina hackerov stále údajne aj za útokmi na nemecký Bundestag v roku 2015, ako aj za opakovanými prienikmi do systémov NATO a mnohých ministerstiev a úradov najmä vo východoeurópskych členských krajinách EÚ a NATO.


Slovan doma nedal šancu Podbrezovej a posunul sa na tretie miesto

Podbrezová na Pasienkoch ešte nezabodovala ani v jednom zo štyroch ligových zápasoch.

BRATISLAVA. Hostia prišli do Bratislavy s povesťou kvalitnej defenzívy a to spočiatku aj potvrdzovali. Sústredili sa na defenzívu a nechali hrať domácich. Tí hostí ohrozovali najprv vzduchom, v 4. minúte hlavičkoval nebezpečne Saláta, brankár Kuciak vyrazil na roh. V 11. minúte Schet nacentroval na Čavriča, jeho nepresná rybička ale cestu do siete nenašla. Podbrezová nebola nebezpečná smerom dopredu, domáci museli prekonávať jej hradbu. To sa im podarilo v 27. minúte, keď z ľavej strany išla lopta do oh�?a od Kubíka, poodrážala sa až k voľnému Čavričovi, ktorý osamotený z päťky strelou k tyčke otvoril skóre. Obraz hry sa nezmenil ani po góle. Slovan sa druhýkrát presadil v 41. minúte, Čavričov center z ľavej strany Oršula tečoval ku Kubíkovi, ktorý sa presadil strelou z okolia penaltového bodu. Do druhého polčasu sa išlo bez striedaní, domáci mali stále územnú prevahu. Hostia síce postupne pridali plyn, ale ich snaha bola skôr platonická. Slovan kontroloval priebeh. Veľa futbalovej krásy k videniu nebolo. Slovan si výhru už postrážil a stále tak platí, že hostia na Pasienkoch ešte nezabodovali ani v jednom zo štyroch ligových zápasoch. Tatran Prešov doma remizoval s lídrom zo Žiliny 1:1 v nedeľ�?ajšom stretnutí 14. kola slovenskej futbalovej Fortuna ligy. Domácich poslal do vedenia v 33. min Musefiu Ashiru, ktorý premenil pokutový kop po ruke jedného zo hráčov súpera. Deľbu bodov zariadil v 80. min Michal Škvarka, ktorý zúročil center Jakuba Holúbka. Zverenci Adriana Guľu neprehrali už osem zápasov po sebe, naplno nebodovali prvýkrát po siedmich dueloch a suverénne kraľujú najvyššej slovenskej súťaži s nákokom 7 bodov pred druhou Podbrezovou. Tatran neprehral ostatné štyri stretnutia a patrí mu 11. miesto s náskokom piatich bodov na posledné Zlaté Moravce. Fortuna liga Góly: 27. Čavrič, 41. Kubík, ŽK: Šafranko, Viazanko (obaja Podbrezová), rozhodoval: Vnuk, 645 divákov. Slovan: Mucha - Kotula, Saláta, de Marco, Kubík - Savičevič, De Kamps (59. Rigo) - Schet, Soumah (84. Cleber), Oršula - Čavrič (68. Priskin) Podbrezová: Kuciak - Tur�?a, Krivák, Kupčík, Djordevič - Vajda, Podio - Viazanko, Kuzma (76. Kochan), Šafranko (80. Breznaník) - Bernadina Marek Fabuľa, tréner Podbrezovej: "Z nášho pohľadu to bol zápas dvoch rozdielnych polčasov. V prvom sme nedokázali preniesť našu celotýžd�?ovú prípravu na zápas. Slovan bol agresívnejší a dokázal využiť dve situácie. Druhý polčas bol o niečom inom, boli sme aktívnejší. Už sa to podobalo tomu, čomu sa chceme blížiť. Slovanu gratulujem k víťazstvu." Ivan Vukomanovič, tréner Slovana: "V prvom polčase sme hrali dobre, boli sme schopní tvoriť si šance a využiť dve z nich. Boli sme agresívni a aktívni, zbierali sme lopty. V druhom polčase sme chceli nechať súpera hrať ofenzívnejšie a byť organizovaní, resp. dať gól z protiútoku. Som rád, že sa podarilo zvíťaziť. Podbrezová ukázala kvalitu a nie je náhoda, že je druhá." Góly: 33. Ashiru (z pok. kopu) - 80. Škvarka, ŽK: 79. Dzurík, 88. M. Petko - 63. Iván Santiago Díaz, rozhodujú: Vlk - Tomčík, Galo Prešov: Talian - M. Petko, Jackok, Dzurík, Kačala - Ashiru (90. Luberda), Micherda (23. Stre�?o), D. Keresteš, D. Leško - Katona J. Rolinc (75. Hector Tubonemi) Žilina: Volešák - Mabouka, Vavro, Králik, Holúbek - Káčer (60. Haskič), Iván Santiago Díaz (81. Kaša), Škvarka - Špalek (69. Vallo), Otubanjo, Hlohovský Miroslav Jantek, tréner 1. FC Tatran Prešov: "Remíza tomuto zápasu 'sedí'. Vedeli sme, že Žilina je výborný tím a našou prioritou bola defenzívna činnosť. Tento taktický plán sa hráčom darilo držať prakticky počas celého zápasu. Škoda istého zaváhania pri góle Žiliny. Opakujem však, že remíza je v poriadku a pre nás je aj istým povzbudením do ďalšej práce." Adrián Guľa, tréner MŠK Žilina: "Myslím si, že remíza je zaslúžená. V prvom polčase sme mali dobrý vstup, ale rozhodila nás penaltová situácia. Potom sme stratili trpezlivosť a až v druhom polčase sme sa v ofenzívnej činnosti upokojili. Podarilo sa nám streliť vyrovnávajúci gól. Súper nám však hrozil z protiútokov a štandardných situácií, my sme naopak nemali dobre pokryté ihrisko. Myslím si, že remíza je maximom, čo sme tu dnes mohli vybojovať, hoci sme chceli vyhrať." Telo šedého boxu.


Švajčiari podporili návrh, ktorý migrantom uľahčí prístup k občianstvu

Väčšina z týchto migrantov sa vo Švajčiarsku narodila a ich starí rodičia tam prišli z Talianska, z Turecka či juhovýchodnej Európy.

ŽENEVA. Švajčiarski voliči v nedeľu v referende podporili návrh, aby krajina uľahčila prístup k švajčiarskemu občianstvu mladým imigrantom z tzv. tretej generácie prisťahovalcov. Ide približne o 25-tisíc ľudí, ktorých starí rodičia sa pred rokmi rozhodli žiť vo Švajčiarsku. V referende podporilo vládny návrh na to, aby im bolo uľahčené získanie občianstva, 60 percent švajčiarskych voličov. Väčšina z týchto mladých sa vo Švajčiarsku narodila a ich starí rodičia tam prišli zo susedného Talianska alebo z Turecka či juhovýchodnej Európy. Najsilnejšia politická strana Švajčiarska, nacionalistická Švajčiarska ľudová strana (SVP), ktorá viedla kampaň proti tomuto návrhu, tak utrpela tretiu porážku v referende týkajúcu sa migrantov za dva roky. Vlani v júni voliči podporili urýchlenie azylového procesu a posilnenie integračných opatrení pre utečencov. A vo februári 2016 voliči odmietli návrh SVP na zavedenie prísnych pravidiel týkajúcich sa vyhostenia cudzincov odsúdených za trestný čin, vrátane cudzincov z tzv. tretej generácie prisťahovalcov. SVP neuspela ani so snahou obmedziť prisťahovalectvo, ktoré tesná väčšina voličov požadovala v referende v roku 2014. Návrh však porušoval dohodu Švajčiarska a EÚ o voľnom pohybe ľudí. Švajčiarsky parlament preto prišiel s balíčkom mäkších opatrení pre obmedzenie prisťahovalectva, ktorý žiadne početné limity nestanovuje. Švajčiari v referende zamietli návrh na komplexnú daňovú reformu, ktorý mal za cieľ zosúladiť Švajčiarsko s medzinárodnými daňovými normami. Reforma mala zrušiť dvojaký daňový systém, ktorý zdaňuje nižšie zahraničné firmy, aby ich prilákal investovať vo Švajčiarsku. Švajčiarska verejnoprávna televízia SRF oznámila, že proti reforme korporátnych daňových sadzieb sa vyslovilo 59,1 percenta voličov. Kritici návrhu reformy, medzi ktorými boli aj predstavitelia vlády a veľká časť politickej ľavice, varovali, že iniciatíva by vyprázdnila daňové pokladnice a má iba neistú návratnosť. Navrhovatelia iniciatívy argumentovali, že daňová reforma je potrebná, aby sa udržala konkurencieschopnosť krajiny, ktorá má málo vývozných prírodných zdrojov a je silno závislá na globalizovaných priemyselných odvetviach ako sú financie či farmaceutiká.